
A Nemzeti Adó- és Vámhivatal 
elnöke által kiadott 
  1003/2026/ELN eljárási rend 
a méltányossági jogkör gyakorlásáról és a fizetési kedvezmények visszarendezéséről


Az egységes jogalkalmazás érdekében a méltányossági jogkör gyakorlása, az adómérséklésre és a normál és automatikus fizetési könnyítésre irányuló kérelmek elbírálása során követendő eljárást, valamint a fizetési kedvezmények visszarendezésére vonatkozó eljárást az alábbiak szerint szabályozom.

I. Fejezet
Az eljárási rend alkalmazása

1. Az eljárási rend alkalmazására a Nemzeti Adó- és Vámhivatal (a továbbiakban: NAV)
a) Központi Irányítása (a továbbiakban: KI),
b) vármegyei (fővárosi) adó- és vámigazgatóságai,
c) Kiemelt Adó- és Vámigazgatósága,
d) Repülőtéri Igazgatósága (a b)-d) alpontok a továbbiakban együtt: igazgatóságok),
e) Fellebbviteli Igazgatósága 
személyi állományába tartozó valamennyi foglalkoztatott köteles. 

2. Az eljárási rendben foglaltak szerint kell eljárni:
a) a Centralizált Egységes Folyószámlán (a továbbiakban: CEF), 
b) a Végrehajtás Nyilvántartási Rendszerben (a továbbiakban: VNYR),
c) az egyetemleges kötelezettségeket nyilvántartó EGYETEM modulban, 
d) a Mögöttes Egyetemleges Kötelezettségek rendszerben (a továbbiakban: MEK) 
könyvelt kötelezettségekre irányuló fizetési kedvezményi kérelmek elbírálása és az engedélyezett kedvezmények visszarendezése során.    

3. A fizetési kedvezményi eljárás az igazgatóságok fizetési kedvezményi szakterületének feladatkörébe tartozik, kivéve:
a) NAV Lakossági vámbevétel (szabálysértési bírság) – (918),
b) NAV Pénzmosás elleni bírság bevétel – (959), 
c) NAV vám- és adóbírság, kamat bevétel – (215) vonatkozásában a 050-2PE tételtípussal könyvelt pénzmosás elleni eljárás során kiszabott bírság,
amely kötelezettségekre irányuló fizetési kedvezményi kérelmek elbírálásával kapcsolatos feladatok – a rájuk vonatkozó speciális szabályok miatt – továbbra is az érintett vámszakterület feladatkörébe tartoznak. A fizetési kedvezményi szakterület az ezen tárgyban érkezett kérelmeket az a) alpont esetében az illetékes igazgatóság vámszakterülete, a b) és c) alpont esetében a KI Pénzmosás és Terrorizmusfinanszírozás Elleni Iroda részére haladéktalanul átteszi.

4. A fizetési kedvezményi eljárással kapcsolatos feladatok végrehajtásához az informatikai támogatottságot az Informatikai Intézet biztosítja, a KI Fizetésképtelenségi és Végrehajtási Főosztálya (a továbbiakban: KI FVF) által meghatározott szempontok szerint. 

5. Az általános közigazgatási rendtartásról szóló 2016. évi CL. törvény (a továbbiakban: Ákr.) hatálya alá tartozó kötelezettségek tekintetében, a végrehajtási eljárást megelőzően folytatott fizetési kedvezményi eljárást rendszeren kívül kell folytatni.  A rendszeren kívüli eljárásokban engedélyezett fizetési kedvezményeket 064, 64I illetve 64V bizonylaton kell felkönyvelni az adószámlára a Rendező Bizonylatok Rendszerében (a továbbiakban: REBIZ), illetve a rendszer által nem könyvelt tételes elszámolású adónemek esetében a tételes elszámolású adónemek nyilvántartását biztosító informatikai rendszerben (a továbbiakban: TERI). 

II. Fejezet
A méltányos eljárás alapelve

6. Az adóigazgatási rendtartásról szóló 2017. évi CLI. törvény (a továbbiakban: Air.) 5. §-a alapján a NAV köteles méltányosan eljárni, és ha az adózás rendjéről szóló 2017. évi CL. törvényben (a továbbiakban: Art.) meghatározott feltételek fennállnak:
a) fizetési halasztást,
b) részletfizetést (az a)-b) alpontok a továbbiakban együtt: fizetési könnyítés) engedélyez, valamint
c) az adótartozást mérsékli (az a)-c) alpontok a továbbiakban együtt: fizetési kedvezmény).
 
7. A méltányosság alapelvét a NAV-nak valamennyi eljárása során, azoknak minden szakaszában alkalmaznia kell, ahol ezt a törvény lehetővé teszi és a méltányosság gyakorlásának jogszabályi feltételei fennállnak. 

8. A méltányosság az alapelvi rendelkezésben kettős értelemben jelenik meg: 
a) egyrészt általános eljárási normává teszi a méltányosságot, azaz a törvényi rendelkezések egységes érvényesítése során a körültekintő és "igazságos" ügyintézés követelményét,
b) másrészt az adótörvények alkalmazásakor előállhat olyan helyzet, amikor az arányos adózás alapelvének érvényesítése méltánytalan lenne, ezért a törvény meghatározott feltételek mellett kifejezett méltányossági jogkört biztosít a NAV számára. A NAV ilyen méltányossági jogkörben csak akkor járhat el, ha ezt az Art. lehetővé teszi, de egyben köteles is a méltányosság jogával élni, ha az adózó bizonyítja, hogy magatartása, vagy körülményei a méltányosság feltételeinek megfelelnek. A méltányosság alkalmazásánál nem kizáró ok a jogszabályban foglalt kötelezettség nem teljesítése, mivel a méltányosság gyakorlásának szükségessége jellemzően azért merül fel, mert az adózó valamely adókötelezettségét érintő szabályt megsértett.

9. Az Art.-ban a NAV méltányossági jogköre alapvetően két területen érvényesül:
a) a szankciók alkalmazása, 
b) fizetési kedvezményre irányuló eljárások.


III. Fejezet 
A szankciók esetében követendő méltányossági eljárás

10. Az adózó beadványának minősítése és a hatáskörök elhatárolása során kiemelt figyelmet kell fordítani arra, hogy a beadvány tartalma a szankció kiszabása során fellehető körülményekre, vagy a mérlegelés során figyelembe vehető körülményekre (Art. 198. - 201. §-ai alapján) irányul-e.  A szankciók esetében követendő méltányossági eljárás során figyelemmel kell lenni az állami adó- és vámhatóság által az adózás rendjéről szóló 2017. évi CL. törvény alapján alkalmazható bírságok megállapítása és kiszabása, valamint az eljárási bírság megállapítása során követendő eljárásról szóló eljárási rendben foglaltakra is.

11. A szankciók (adóbírság, mulasztási bírság, késedelmi pótlék, önellenőrzési pótlék) alkalmazása során, ha a NAV megállapítja, hogy az adózó valamely adókötelezettségét nem megfelelően teljesítette, a törvény által előírt jogkövetkezményeket alkalmazza. A szankciók alkalmazásánál figyelembe kell venni az eset összes körülményét, így különösen:
a) az adózótól elvárható körültekintő magatartást,
b) az adóhiány, (illetve egyéb mulasztás) nagyságát, keletkezésének körülményeit,
c) az adózó jogellenes magatartásának (tevékenységének vagy mulasztásának) súlyát, gyakoriságát.

12. Mindazokban az esetekben, ahol az Art. az adózói magatartásra, a mulasztás jellegére, súlyára, keletkezésének egyéb körülményeire tekintettel biztosít a NAV-nak mérlegelési jogkört, a méltányosság gyakorlása annak a hatósági feladatokat ellátó szervezeti egységnek a kötelessége, amely az adókötelezettséget vagy szankciót megállapító határozatot hozza, illetve az önellenőrzési pótlék esetében az önellenőrzés hiányában hoznia kellett volna. Ide tartozik az Art. 210. § (1) bekezdésében, 213. §-ában, 219. § (1)-(2) bekezdésében, valamint a 237. § (1)-(2) bekezdéseiben szabályozott eljárás.

13. A méltányosság gyakorlása történhet hivatalból vagy kérelemre is. Önellenőrzési pótlék mérséklése kizárólag kérelemre történhet. 

14. A NAV a szankció megállapítását indokolni köteles, melynek során ki kell térnie a méltányosságot megalapozó körülményekre, illetve az ilyen körülmények hiányára is. Ennél fogva már az elsőfokú határozatban is lehetőség van csökkentett mértékű bírság kiszabására, és a jogorvoslati kérelem elbírálója is csökkentheti a bírság mértékét, függetlenül attól, hogy azt az adózó kifejezetten nem kérte.

15. A szankciók mértékének mérséklésére irányuló kérelmet az adózó jegyzőkönyvre tett észrevételében, fellebbezésében vagy felügyeleti intézkedés iránti kérelmében is előterjesztheti. 

16. Az Air. 46. § (1) bekezdése alapján a kérelmet nem elnevezése, hanem tartalma szerint kell elbírálni. Ezen követelményből adódóan az elsőfokú határozat közlését követően benyújtott, a szankció mértékének mérséklésénél irányadó körülményeket részletező beadvány jogorvoslati kérelemnek minősül. Ha az adózó "méltányossági" kérelemnek nevezett beadványában kizárólag arra, illetve a fizetési kedvezményre irányuló eljárások során irányadó körülmények mellett arra is hivatkozik, hogy cselekményének vagy mulasztásának súlyához, gyakoriságához képest a szankció túlzott mértékű, illetve mulasztásának körülményeit ismerteti (a szankció jogalapját vagy annak mértékét vitatja), a beadványt először a szankciót megállapító határozat elleni jogorvoslati kérelemként kell elbírálni. 

17. A jogkövetkezmények alkalmazásának szabályszerűségét az eljárás minden szakaszában hivatalból is vizsgálni kell, így a jogszabálysértő határozat módosítása akkor sem mellőzhető, ha az adózó az érdemi alaphatározat elleni fellebbezési jogáról lemond, vagy kérelmét nem fellebbezésként kéri elbírálni. Ilyen esetekben a fizetési kedvezmény engedélyezése iránti eljárásra csak a fenti jogorvoslati eljárás lefolytatását követően és csak a fennmaradó tartozás vonatkozásában kerülhet sor. Azokban az ügyekben, melyekben előre látható, hogy a fizetési kedvezményi kérelem tárgyában az érdemi döntés meghozatalára a meghosszabbított ügyintézési határidőn belül sincs lehetőség – figyelembe véve a jogalapi kérdésben eljáró szakterület ügyintézési határidő hosszabbításának lehetőségét, továbbá a döntés kézbesítésének és véglegessé válásának időszükségletét is – az Air. 48. § d) pontjára hivatkozva a fizetési kedvezményi kérelmet, annak időelőttiségére tekintettel, végzéssel 8 napon belül vissza kell utasítani. Ugyanakkor az adós figyelmét fel kell hívni arra, hogy a visszautasított fizetési kedvezményi kérelmet - szükség esetén az esedékességet követő 8 napon belül – ismételten nyújtsa be, mivel a jogorvoslati kérelem elutasítása esetén végrehajtási eljárás lefolytatására kerül sor. 

18. Az Art. 210. § (1) bekezdése szerint kivételes méltánylást érdemlő körülmény esetén az adóhiányt megállapító határozatban hivatalból vagy kérelemre az adó esedékességének, illetve a költségvetési támogatás igénybevételének napjánál a NAV későbbi időpontot is megállapíthat a pótlékfizetés kezdő napjaként. Miután a késedelmi pótlék felszámítására az adóhiány megállapításával és az adóbírság kiszabásával egyidejűleg kerül sor, a NAV-nak a kivételes méltányosság fennállását megalapozó körülményeket mérlegelnie kell. Az Art. 210. § (2) bekezdése alapján a késedelmi pótlék mérséklése azonban nem alkalmazható olyan adóhiány esetén, amikor a bírság mérséklésének sincs helye. 

19. A késedelmi pótlékkal kapcsolatos méltányossági jogkör gyakorlása során, a döntést első fokon az igazgatóságok szankciót megállapító szervezeti egységei (pl. az adóztatási szakterület esetében az ellenőrzési osztályok), másodfokon pedig a Fellebbviteli Igazgatóság hozza meg. 

20. Az Art. 213. §-a alapján az önellenőrzési pótlék kérelemre akkor mérsékelhető, elengedhető (a továbbiakban együtt: mérséklés), ha az adózó tévedését olyan körülmények bizonyításával menti ki, amelyek egyébként megalapoznák az adóbírság mérséklését, kiszabásának mellőzését is. A mérséklést megalapozó körülményeket az adózónak kell bizonyítania. A NAV-nak a bevallott és a helyesbített adó közötti eltérés keletkezésének a körülményeit kell vizsgálnia, és ennek alapján kerülhet sor az önellenőrzési pótlék mérséklésére, vagy a kérelem elutasítására. A már megfizetett – tehát tartozásnak nem minősülő – önellenőrzési pótlék is mérsékelhető. Az eljárás lefolytatására a 19. pontban foglaltak az irányadóak.

21. Az Art. 219. § (1) bekezdése értelmében az adóbírság mértéke kivételes méltánylást érdemlő körülmény esetén hivatalból vagy kérelemre mérsékelhető, illetőleg kiszabása mellőzhető. Ennek során mérlegelni kell az ügy összes körülményét, különösen az adóhiány nagyságát, keletkezésének körülményeit, a jogellenes magatartás súlyát, gyakoriságát, és hogy az adózó, a képviselője, a foglalkoztatottja vagy tagja kellő körültekintéssel járt-e el. Az eljárás lefolytatására a 19. pontban foglaltak az irányadók.

22. Mulasztási bírság (Art. 237. §) kiszabása során a méltányosság gyakorlása attól függően tartozik az igazgatóságok egyes szervezeti egységei (pl. adóalany-nyilvántartási, az eljárási, az illeték, az ellenőrzési, az adóigazgatási, a végrehajtási, illetve a fizetésképtelenségi és végelszámolási osztályok) feladatkörébe, hogy a bírságot melyik szakterület szabja ki. Az igazgatóságok szervezeti egységei által kiszabott mulasztási bírság esetén, másodfokon a Fellebbviteli Igazgatóság jár el.

23. A közúti közlekedésről szóló 1988. évi I. törvény 20. §-a alapján a NAV vámszerve jogosult a közúti áru- és személyszállításra vonatkozó rendelkezések betartásának vizsgálatára és jogsértés észlelése esetén közigazgatási bírság kiszabására. A kiszabandó bírság összegét a közúti árufuvarozáshoz, személyszállításhoz és a közúti közlekedéshez kapcsolódó egyes rendelkezések megsértése esetén kiszabható bírságok összegéről, valamint a bírságolással összefüggő hatósági feladatokról szóló 156/2009. (VII. 29.) Korm. rendelet (a továbbiakban: Kormányrendelet) tartalmazza. A Kormányrendelet a konkrét bírságtételeket az egyes jogsértésekhez rendeli, így az eljáró hatóság a bírság mértékét illetően nem rendelkezik mérlegelési lehetőséggel. A Kormányrendelet a bírságolással érintett tevékenységek, okmányok vonatkozásában differenciáltan határozza meg a kiszabásra kerülő bírság konkrét összegét, melynek mérséklésére kizárólag a Kormányrendelet 13. §-ában meghatározott esetben, az ott meghatározott mértékben van lehetőség.

24. A jogerősen megállapított jövedéki bírság tekintetében a jövedéki adóról szóló 2016. évi LXVIII. törvény (a továbbiakban: Jöt.) 100-101/A. §-ai rendelkeznek. Az Art. adóbírságra, mulasztási bírságra vonatkozó szabályai – az Art. 237. § (1) bekezdésbeli szabályok kivételével – a jövedéki eljárásban nem alkalmazhatóak. Az Art. 237. § (1) bekezdésének alkalmazásában mulasztási bírság alatt jövedéki bírságot kell érteni, adózó alatt jogsértő személyt is érteni kell, továbbá a mérlegelésnél a jogsértéssel okozott vagyoni hátrány nagyságát és a jogsértéssel elért előny mértékét is értékelni kell. A Jöt. 100. § (7) bekezdése a jövedéki bírság tekintetében is előírja az Art.-nak a bírság felső határára és kiszabására vonatkozó szabályainak alkalmazását a megbízható és a kockázatos minősítésű adózók esetében.

25. A megújuló energia közlekedési célú felhasználásának előmozdításáról és a közlekedésben felhasznált energia üvegházhatású gázkibocsátásának csökkentéséről szóló 2010. évi CXVII. törvény (a továbbiakban: Büat.) 7. § (11)-(13) bekezdése a bioüzemanyag-ellátásban beállott válsághelyzet idejére és az üzemanyag-forgalmazó jogkövető gyakorlata esetén teszi lehetővé a kiszabandó bírság mérséklését vagy a bírság kiszabásának mellőzését.

26.   A fémkereskedelmi bírság kiszabása során történő mérséklésre, elengedésre vonatkozó szabályokat a fémkereskedelemről szóló 2013. évi CXL. törvény 11/C. §-a tartalmazza.
 
27. Az Európai Parlament és a Tanács 952/2013/EU rendelete az Uniós Vámkódex létrehozásáról (a továbbiakban: UVK) 114. cikk (3) bekezdése tartalmazza azokat a szempontokat, amelyek figyelembevételével a vámhatóság a késedelmi kamat felszámításától eltekinthet, (4) bekezdése szabályozza, hogy mely esetben nem lehet a késedelmi kamatot felszámítani. A vámigazgatási bírság kiszabása során követendő mérlegelési szempontokat, a bírság összegére, kiszabásának mellőzésére vonatkozó szabályokat az uniós vámjog végrehajtásáról szóló 2017. évi CLII. törvény (a továbbiakban: Vámtv.) 84. § (11) bekezdése és a 85. § (1) bekezdése tartalmazza. A vámszakterület hatáskörébe tartozik az UVK 120. cikke szerinti, a vámkötelezettség visszafizetésére, elengedésére irányuló méltányosság gyakorlása.


IV. Fejezet
A fizetési kedvezményre (adómérséklésre, fizetési könnyítésre) irányuló kérelmek elbírálása során követendő eljárás

28. Az Art. fizetési kedvezmény lehetőségét biztosítja azoknak az adózóknak, akik (amelyek) az adójogszabályokban meghatározott vagy a NAV által véglegessé vált határozatban előírt fizetési kötelezettségeiket valamilyen méltányolható gazdasági vagy személyes okból az esedékesség időpontjáig nem, vagy csak részben tudják teljesíteni. A fizetési kedvezmény engedélyezésének célja, hogy a törvényi feltételek fennállása esetén az adózó a felhalmozódott tartozásait belátható időn belül és teljeskörűen rendezze, ezt követően pedig hosszú távon képes legyen eleget tenni rendszeres adófizetési kötelezettségeinek.

29. A fizetési kedvezményekkel kapcsolatos eljárások alapja a végrehajtható okiraton (pl. fizetési kötelezettséget megállapító véglegessé vált NAV határozat (végzés), a fizetendő adót (adóelőleget) tartalmazó bevallás, fizetési meghagyás, a behajtást kérő megkeresése, az adóhatósági adó-megállapítás, egészségügyi szolgáltatási járulék kötelezettséget tartalmazó bejelentés, külföldről érkező behajtási jogsegély iránti megkeresés hátraléki kimutatása) alapuló fizetési kötelezettség halasztására, részletekben történő megfizetésére, mérséklésére, illetve elengedésére irányuló kérelem. 

30. A fizetési kedvezmény iránti kérelmek elbírálása során nem vizsgálhatóak a szankciók megállapításánál irányadó körülmények, tekintettel arra, hogy ennek a törvény rendelkezései értelmében a jogkövetkezményt megállapító alapeljárásban már meg kellett történnie.

31. Az illetékekről szóló 1990. évi XCIII. törvény (a továbbiakban: Itv.) több esetben tartalmaz olyan rendelkezést, amelyben a jogszabályban meghatározott körülmények fennállása esetén a már megfizetett vagy meg nem fizetett illetékek törlését, visszatérítését rendeli el. Ezekben az esetekben a jogszabály nem biztosít mérlegelési jogkört az eljáró hatóság számára: az objektíve megállapítható körülmények fennállása esetén a törlés, visszatérítés a hatóság kötelezettsége, így ezen esetek nem tartoznak a fizetési kedvezményre vonatkozó eljárások közé.

32. Ha az adózó a mérséklésre irányuló kérelme mellett valamely, az Itv. szerint őt megillető kedvezmény megadását is kéri, annak elbírálásáig a fizetési kedvezményi eljárás nem folytatható le. Amennyiben előre látható, hogy a fizetési kedvezményi kérelem tárgyában az érdemi döntés meghozatalára a meghosszabbított ügyintézési határidőn belül sincs lehetőség – figyelembe véve az illeték ügyben eljáró szakterület ügyintézési határidő hosszabbításának lehetőségét, továbbá a döntés kézbesítésének és véglegessé válásának időszükségletét is – az Air. 48. § d) pontja alapján a fizetési kedvezményi kérelmet, annak időelőttiségére hivatkozva, végzéssel 8 napon belül vissza kell utasítani. Ugyanakkor az adós figyelmét fel kell hívni arra, hogy a visszautasított fizetési kedvezményi kérelmet - szükség esetén az esedékességet követő 8 napon belül – ismételten nyújtsa be, mivel a jogalapi kérelem elutasítása esetén végrehajtási eljárás lefolytatására kerül sor.

33. Nem tartozik továbbá a fizetési kedvezményi szakterület feladatkörébe az UVK 110-111. cikkei alapján a vámösszeg megfizetése tekintetében maximum 30 napra szóló halasztott fizetés engedélyezése. A halasztott fizetésre irányuló kérelmek tárgyában a vámszakterület jár el.

34. A fizetési kedvezményi eljárásra (ideértve az illetékfizetési kötelezettségre vonatkozó fizetési kedvezményi eljárást is) első fokon – a különös illetékességi szabályok kivételével – az az igazgatóság illetékes, amelynek területén:
a) a nem egyéni vállalkozó természetes személy (természetes személy, adószámos természetes személy) adózó az adóalany-nyilvántartás törzsadatai szerinti lakóhellyel, ennek hiányában tartózkodási hellyel, mindezek hiányában utolsó ismert belföldi lakóhellyel,
b) egyéni vállalkozó természetes személy,
c) a nem természetes személy adózó (jogi személy, egyéb szervezet) székhellyel, ennek hiányában telephellyel (a tevékenység gyakorlásának helye) rendelkezik.

35. Ha a 34. pont a) alpontja alapján az eljáró igazgatóság nem állapítható meg, akkor az Észak-budapesti Adó- és Vámigazgatóság jár el. Különös hatáskörébe tartozó ügyekben a Kiemelt Adó- és Vámigazgatóság jár el. Az első fokon hozott döntésekkel szemben induló jogorvoslati eljárást a Fellebbviteli Igazgatóság folytatja le, kivéve azon fizetési kedvezmények esetén, ahol a kérelemmel érintett összeg az 1 milliárd forintot eléri vagy meghaladja, mert ezen ügyekben felettes szervként a KI Törvényességi és Felügyeleti Főosztálya jár el.

36. A NAV fizetési kedvezményre irányuló eljárása kiterjed a hatáskörébe tartozó közterhek – adók, járulékok, illetékek, vámok stb. (a továbbiakban együtt: adók), a behajtási megkeresésekben [ideértve a NAV javára fizetési kötelezettséget megállapító jogerős bírósági határozaton alapuló tartozásokat, az adóhatóság által foganatosítandó végrehajtási eljárásokról szóló 2017. évi CLIII. törvény (továbbiakban: Avt.) 29. § (1) bekezdésének 6. és 9-21. pontjai szerinti megkereséseken alapuló pénzköveteléseket, az adók módjára behajtandó köztartozásokat, valamint az Ákr. alapján átadott fizetési kötelezettségeket, kivéve a részben vagy egészben a megkereső saját bevételének minősülő kötelezettségeket és a külföldön jogalap nélkül felvett álláskeresési ellátásokat] szereplő tartozások – vonatkozásában benyújtott fizetési kedvezményi kérelmek ügyintézésére. 

37. A központi költségvetés terhére kifizetett azon összeget, amely állami kezesség, garancia, viszontgarancia érvényesítése miatt vált a tartozás kötelezettjének az állammal szemben fennálló tartozásává, szintén adók módjára kell behajtani, és a fizetési kedvezmény tárgyában a NAV rendelkezik hatáskörrel. 

38. Az állami kezesség, garancia, viszontgarancia érvényesítéséből eredő tartozásokra az adós vagy az adóstárs(ak) mint egyetemleges kötelezettek által előterjesztett fizetési kedvezményi kérelem elbírálása során az állam által vállalt kezesség, garancia és viszontgarancia érvényesítéssel kapcsolatos feladatokról szóló eljárási rendben foglaltak szerint kell eljárni.

39.   A végrehajtási eljárásban megállapított költségekre fizetési könnyítés adható, mérséklés azonban csak kivételes esetben – kizárólag természetes személy adózó részére – engedélyezhető. Kifejezetten csak természetes személy (természetes személy, egyéni vállalkozó) részére az Air. 135.  §-a szerint a NAV részleges, vagy teljes költségmentességet engedélyezhet, melyre vonatkozó részletes szabályokat az adóigazgatási eljárás részletszabályairól szóló 465/2017. (XII.28.) Korm. rendelet (a továbbiakban: Adóig. vhr.) 27/E.–27/L. §-ai tartalmazzák. A kérelem tartalma és az eljárás során felmerült adatok teljes körű mérlegelése alapján kell meghatározni, hogy a kérelem költségmentességi vagy adómérséklési kérelemnek minősül.

40. Nem engedélyezhető fizetési kedvezmény az Elektronikus Közúti Áruforgalom Ellenőrző Rendszer szám kiadásához kapcsolódó biztosíték kötelezettségre.

41. Az Art. 201. § (1) és (3) bekezdései szerinti mérséklés, elengedés, valamint az Art. 198. § (1) bekezdése szerinti fizetési halasztás illetve részletfizetés, az Art. 199. § (1) és 199. § (2a) bekezdése szerinti automatikus részletfizetés, valamint az Art. 156. §-a szerinti automatikus fizetési könnyítés engedélyezése kizárólag kérelemre történhet. Az Art. 199. § (2) bekezdése szerinti automatikus részletfizetés a személyi jövedelemadó bevallásban tett nyilatkozat alapján engedélyezhető. A kérelem benyújtására, módosítására és visszavonására postai úton, valamint az igazgatóságok ügyfélszolgálati irodáiban személyesen, illetve elektronikus úton van lehetőség.

42.  Az Air. 36. § (4) bekezdése alapján elektronikus kapcsolattartásra kötelezett adózó a fizetési kedvezményi eljárásban a kérelmét és minden beadványát, nyilatkozatát elektronikus úton köteles előterjeszteni. Elektronikus benyújtásra nem kötelezett adózó a letölthető űrlap helyett, azzal azonos tartalmú kérelmet is előterjeszthet.

43. Ha a fizetési kedvezményi kérelemmel érintett kötelezettségre nem alkalmazhatóak az Art. és az Air. szabályai, a digitális államról és a digitális szolgáltatások nyújtásának egyes szabályairól szóló 2023. évi CIII. törvény (a továbbiakban: Dáptv.) alapján elektronikus kapcsolattartásra kötelezett adózók esetében a kérelem elektronikus úton történő előterjesztési kötelezettsége fennáll.

44. Ha az elektronikus kapcsolattartásra nem kötelezett adózó papír alapon terjeszti elő a kérelmét és
a) a Rendelkezési Nyilvántartásban (a továbbiakban: RNY) elektronikus kapcsolattartásról rendelkezett,
b) az RNY-ben nem rendelkezett a kapcsolattartás módjáról, de a NAV előtt ismert biztonságos kézbesítési elérhetősége (KÜNY tárhelye) van,
akkor a NAV elektronikusan, a KÜNY tárhelyre kézbesíti az iratokat. Egyebekben, ha az adózó elektronikus kapcsolattartásra kötelezett, vagy ha az elektronikus kapcsolattartásra nem kötelezett adózó a kérelmét elektronikus úton terjeszti elő, a NAV az eljárás során hozott határozatát, végzését, egyéb értesítéseit és felhívásait elsősorban elektronikus úton közli az adózóval vagy a kérelmet benyújtó képviselőjével, kivéve, ha az elektronikus kapcsolattartásra nem kötelezett adózó az RNY-ben nem járul hozzá az elektronikus kapcsolattartáshoz.

45. Az ügyintézési határidő az Air. 50. § (1) bekezdése alapján a kérelemnek az eljárásra hatáskörrel és illetékességgel rendelkező hatósághoz történő megérkezését követő napon kezdődik. Az ügyintézési határidő (az Art. 199. § (1) bekezdésében és Art. 199. § (2a) bekezdésében foglalt automatikus részletfizetések esetében is) az Air. 50. § (2) bekezdése alapján 30 nap – az Art. 198. § (9) bekezdése szerinti sürgősségi eljárásban 15 nap – ami az Air. 50. § (2) bekezdésének a)-f) pontjaiban felsorolt okok fennállásának esetében egyszer, legfeljebb 30 nappal meghosszabbítható. Ugyancsak 15 nap az ügyintézési határidő az Art. 156. § (2) bekezdése alapján a megbízható adózó részére engedélyezhető automatikus fizetési könnyítés iránti eljárásban.

46. Az Ákr. hatálya alá tartozó kötelezettségekre irányuló fizetési kedvezményi eljárásban az Ákr. 50. § (2) bekezdés c) pontja alapján az ügyintézési határidő 60 nap, az ügyintézési határidő meghosszabbítására nincs lehetőség.

47. A kérelem előterjesztésére jogosult az: 
a) adózó, az adózó képviselője,
b) Air. 19. § szerinti adózási ügyvivő,
c) Air. 20. § szerinti pénzügyi képviselő,
d) Air. 21. § szerinti bizalmi vagyonkezelő,
e) Art. 12. § (1) bekezdés a) és b) pontjai alapján a felszámoló és a végelszámoló,
f) Art. 59. § szerinti adó megfizetésére kötelezett személy.

48. Fizetési kedvezményi kérelem benyújtására nem jogosultak (az e személyek által benyújtott kérelmeket a NAV visszautasítja):  
a)  a végrehajtási eljárásban lefoglalt követelés kötelezettje, 
b)  az adótartozás megfizetésére az Avt. 102-103.§-ai alapján határozattal kötelezett személyek.

49. Az általános forgalmi adóról szóló 2007. évi CXXVII. törvény (a továbbiakban: Áfa tv.) szerinti csoportos adóalany és a társasági adóról és az osztalékadóról szóló 1996. évi LXXXI. törvény (a továbbiakban: Tao tv.) szerinti csoportos társasági adóalany számára a csoportos adóalanyiság időszakában fizetési könnyítés és mérséklés nem engedélyezhető az Art. 198. § (3) bekezdés d) pontja és a 201. § (4) bekezdése alapján. A csoportos adóalanyiság időszakában a csoporttagok és a kívül maradó adóalanyok terjeszthetnek elő fizetési kedvezményi kérelmet, és esetükben – a törvényi feltételek fennállása esetén – engedélyezhető fizetési könnyítés a csoportos adóalanyiság fennállása idején is, ha egyetemleges felelősként a csoportos adóalany tartozását kell megfizetniük. A csoport bármely okból történő megszűnését követően az egyetemleges felelősségre tekintettel a csoport (volt) tagjai és a kívül maradó adóalanyok terjeszthetnek elő fizetési kedvezmény iránti kérelmet. A kérelem elbírálására a kérelmezőre az általános szabályok szerint illetékességgel rendelkező igazgatóság jogosult. Ez esetben a kérelmet előterjesztő tag gazdálkodási körülményeit figyelembe véve kell a kérelmet elbírálni. A határozatban fel kell hívni a kérelmező figyelmét arra, hogy az engedélyezett kedvezmény kizárólag a kérelmet előterjesztő adózóra vonatkozik, a tartozásért helytállni kötelezett további volt csoporttagok (kívül maradó adóalanyok) fizetési kötelezettségét nem módosítja. 

50. Ha a kérelem benyújtására jogosultak nem személyesen járnak el, illetve személyesen el sem járhatnak (például a kiskorúak), az Air. 14. § (1) bekezdése, 16-21. §-ai szerinti képviselő vagy külön jogszabályban meghatározott képviselő terjesztheti elő a kérelmet. Az Ákr. hatálya alá tartozó kötelezettségekre irányuló fizetési kedvezményi eljárásban a képviseletre vonatkozó szabályokat az Ákr. 13-14. §-ai tartalmazzák.

51. A képviseleti jogosultságot az eljárás minden szakaszában vizsgálni kell. A képviseletre és annak ellenőrzésére vonatkozó részletes szabályokat az állami adó- és vámhatóság előtti képviseletről szóló eljárási rend tartalmazza.   

52. Az Itv. 28. § (1) bekezdésének megfelelően az elsőfokú fizetési kedvezményi eljárás illetékmentes. 

53. Az ügyintézési határidő túllépése esetén az Air. 51. §-ban foglaltak alapján az eljárási illeték visszatérítéséről intézkedni szükséges. Az ügyintézési határidő túllépését követően kiadmányozott határozat / eljárást megszüntető végzés rendelkező része tartalmazza az eljárási illeték visszatérítéséről szóló döntést, az indokolás pedig az ügyintézési határidő leteltének napját, valamint az arról szóló tájékoztatást, hogy a határidőt mely, az adózónak vagy az eljárásban részt vevő más személynek felróható okból nem tartotta a NAV vagy, hogy az eljárási illeték visszatérítésének van helye. Ha a döntés postázását, illetve elektronikus kézbesítését követően válik nyilvánvalóvá az ügyintézési határidő túllépése, a döntés kiegészítésének van helye. 

54. [bookmark: _Hlk279738669]Ha a kérelem nem felel meg a jogszabályban foglalt követelményeknek, azaz a kérelemből nem állapítható meg annak tárgya (pl.: hogy a kérelem kifejezetten fizetési könnyítés és/vagy mérséklés engedélyezésére irányul, vagy ha nem létező adónemre vonatkozik a kérelem), a kérelmet előterjesztő személye, képviseleti jogosultsága, társaságok esetében a cégszerű aláírás, természetes személy kérelmező esetében aláírása, továbbá az Ákr. hatálya alá tartozó eljárásban az eljárási illeték felhívás ellenére sem került megfizetésre, a kérelmezőt, illetve a képviseleti jogosultsággal összefüggésben a képviselőt a NAV a kérelem beérkezésétől számított 8 napon belül – rövid határidő megjelölésével – hiánypótlásra hívja fel (Air. 47. § a) pontja).

55. Ha a tényállás tisztázása során a NAV azt állapítja meg, hogy a kérelemből és a rendelkezésre álló adatokból a törvényben foglalt feltételek fennállására vagy azok hiányára megalapozott következtetések nem vonhatóak le, a tényállás tisztázási kötelezettségének eleget téve az adózót nyilatkozattételre hívja fel az Air. 47. § b) pontja és az Air. 59. § (2) bekezdése alapján. Ha az Air. 47. § a) pontja szerinti hiánypótlásnak van helye, de ezzel együtt már látható, hogy nyilatkozattételi felhívásra is szükség van, úgy a NAV – az Air. mindkét rendelkezésére hivatkozva – a nyilatkozattételre vonatkozó felhívást már a hiánypótlás keretében megteszi. 

56. Mind a hiánypótlási, mind a nyilatkozattételre felhívásban figyelmeztetni kell a kérelmezőt, illetve a képviselőt a mulasztás esetén érvényesíthető jogkövetkezményekre.

57. A tájékoztatási és tényállás-tisztázási kötelezettségből következően a felhívásban (figyelemmel a felhívás okára) szükség esetén tájékoztatni kell a kérelmezőt a fizetési kedvezmény engedélyezésének jogszabályi feltételeiről, fel kell hívni őt a törvényi feltételek fennállását megalapozó adatok, információk szolgáltatására, illetve ennek elmulasztásából eredő jogkövetkezményekre. A nyilatkozattételi felhívást az adott ügyre vonatkoztatva kell megfogalmazni. Ha a kérelemben közöltekből, illetve a NAV rendelkezésére álló adatokból a jogszabályi feltételek fennállására, illetve ezek hiányára megfelelően lehet következtetni, a kérelem az adózó nyilatkozattételre történő felhívása nélkül bírálandó el.

58. A felhívást szükség szerint elektronikus úton vagy elektronikus kapcsolattartásra nem kötelezett adózó esetében tértivevényes postai küldeménnyel kell kézbesíteni, illetve az ügyfélszolgálaton vagy a NAV hivatali helyiségében személyesen lehet átadni. Ebben az esetben az átvétel tényét, időpontját az adózó vagy a nevében eljárni jogosult személy aláírásával igazolja. Ellenkező esetben a szabályszerű közléshez, illetve a válasz elmaradásához fűződő jogkövetkezmények nem alkalmazhatóak. Ha a kérelmező a felhívásban megjelölt határidőn belül nem nyilatkozik és az erre megállapított határidő meghosszabbítását sem kérte, vagy a kért adatot nem közli, a NAV az Air. 49. § (1) bekezdés b) pontja alapján az eljárást megszünteti, amennyiben a kérelem a felhívás teljesítésének hiányában nem bírálható el.

59. A törvényi feltételek fennállását megalapozó adatok közlésének elmulasztása önmagában nem alapozhatja meg az eljárás megszüntetését, ha a rendelkezésre álló adatok, vagy az eljárás során beszerzett egyéb bizonyítékok mérlegelésével a fizetési kedvezmény törvényben előírt feltételének fennállása, illetve annak hiánya a kérelmező esetében megállapítható.

60. Az eljárást megszüntető végzés ellen az Air. 122. § (3) bekezdés a) pontja alapján önálló fellebbezésnek van helye.

61. A fizetési könnyítés engedélyezésére irányuló kérelem elbírálásának nem képezi akadályát, ha a kérelmező nem jelöli meg a részletfizetés vagy fizetési halasztás futamidejét, illetve a kért részletek összegét. Ilyen esetben az engedélyezésnél a NAV a rendelkezésére álló információk alapján határozza meg a törlesztő részletek számát és azok, illetve a halasztás esedékességét. Fizetési könnyítés engedélyezése esetén a futamidőt a végrehajtási jog elévülése beálltának figyelembevételével kell megállapítani oly módon, hogy az utolsó részlet vagy a fizetési halasztás teljesítésének határideje az elévülés beálltának napját megelőző időpontra kerüljön megállapításra. A fizetési könnyítés tartama alatt a végrehajtási jog elévülése – a törvényben biztosított (mérlegelési jogkörön kívüli) fizetési kedvezmény kivételével – nem nyugszik, az elévülés beálltának napján túl a tartozás fizetési könnyítés útján is kizárólag az adózó kérelmére, nyilatkozata alapján fizethető meg. A fizetési könnyítési kérelem önmagában nem tekinthető a tartozás elévülési időn túli megfizetése iránti kérelemnek, erre vonatkozóan az adózó kifejezett nyilatkozatát szükséges bekérni. 

62. A kérelemhez kötöttség elve alapján az adózó kérelmét az általa megjelölt kedvezmény (részletfizetés, fizetési halasztás, mérséklés) tekintetében kell elbírálni. Attól eltérni – más típusú kedvezményt engedélyezni – kizárólag az adózó kifejezett kérelme alapján lehetséges.


63. Ha a kérelmezőt egyéb, a kérelmével nem érintett tartozások is terhelik,  ezen tartozások adónemenkénti összegének megjelölésével, vagy az adózó adószámlájának adónemenkénti egyenlegeit tartalmazó kivonatát mellékelve  indokolt felhívni a figyelmét ezen tényre, illetve a kérelem-kiegészítés lehetőségére.

64. Ha az adós a tartozásának az összegét vitatja, a fizetési kedvezményi kérelmet lehetőleg az adózó részvételével lefolytatott adószámla-egyeztetés megtörténtét, ha pedig az adózó beadványa alapján jogorvoslati eljárás indul, annak jogerős lezárását követően kell elbírálni. Ezekben az esetekben, ha előre látható, hogy az érdemi döntés meghozatalára a meghosszabbított ügyintézési határidőn belül sincs lehetőség, az Air. 48. § d) pontjára hivatkozva a kérelmet, annak időelőttiségére tekintettel, végzéssel 8 napon belül vissza kell utasítani és fel kell hívni az adózó figyelmét arra, hogy kérelmét az eljárások lezárását követően nyújtsa be. 

65. A fizetési kedvezmény iránti kérelem elbírálásakor meg kell vizsgálni az adószámlát és a bevallás-feldolgozó rendszert, hogy az adós  a fennálló tartozásai mellett  rendelkezik-e valós túlfizetéssel, nyújtott-e be olyan bevallást, amely visszaigényelhető adót tartalmaz, illetve a túlfizetéssel érintett adónem(ek) vonatkozásában kért-e kiutalást, vagy átvezetést a kérelemmel érintett tartozásokra. 

66.  Ha az adós a túlfizetés, adó visszaigénylés kiutalását kérte, a fizetési kedvezményi kérelmet soron kívül kell elbírálni.

67. Ha az adós visszaigényelhető adót tartalmazó bevallást nyújtott be, és az igénylés vagy a túlfizetés átvezetését kérte a kérelemmel érintett tartozásaira, e bevallások soron kívüli feldolgozása iránt kell intézkedni. Amennyiben a soron kívüli feldolgozásra nincsen lehetőség, a fizetési kedvezményi kérelmet  függetlenül attól, hogy az adós bevallását feldolgozták, illetve ellenőrzésre kiválasztották-e  úgy kell elbírálni, mintha a bevallásban foglaltak helyesek volnának, tehát csak azon tartozások vonatkozásában lehet teljesíteni a kérelmet, amelyek a bevallás könyvelését követően fennállnának. Ugyanakkor a tényállást ez esetben is teljeskörűen kell tisztázni és a törvényi feltételek teljes körű vizsgálatával szükséges elbírálni az adózó kérelmét.  

68. A NAV az Air. 72. §-a alapján az adóügy érdemében határozattal, az eljárás során eldöntendő egyéb kérdésben végzéssel dönt. Az Ákr. alapú eljárásban is a fizetési kedvezményi kérelem tárgyában a döntést határozatban kell meghozni. 

69.  Az érdemi döntésnek az Air. 73. §-ában meghatározott alaki és tartalmi követelményeken felül tartalmaznia kell:
a) a kérelem tárgyát képező tartozások adónemenkénti összegét és esedékességüket, a mérséklés, továbbá az engedélyezett fizetési könnyítés kezdő időpontját, részletfizetés esetén a törlesztő részleteket és azok esedékességét, fizetési halasztás esetén a megfizetés időpontját,
b) fizetési könnyítéseknél a pótlékfizetési kötelezettségre vonatkozó döntést, a pótlékszámítás időtartamát, valamint pótlékköteles fizetési könnyítés engedélyezésekor a pótlék összegét és esedékességét,
c) ha a fizetési könnyítés pótlékmentes, a pótlék kiszabás mellőzésének indokait,
d) a kedvezmény feltételhez kötése esetében a kedvezmény feltételeit, valamint a jogkövetkezményekre történő figyelmeztetést.

70. A kérelmek elbírálása során a fizetési könnyítési és mérséklési kérelmeket eltérően kell kezelni a tekintetben, hogy míg részletfizetés és fizetési halasztás a bevallott (fizetési kötelezettséget előíró jogerős határozattal megállapított) és könyvelt, le nem járt esedékességű adóra is engedélyezhető, addig mérséklés csak az adótartozásra, azaz a lejárt esedékességű, meg nem fizetett adóra, kivéve az Adóig. vhr. 22. § (1)-(2) bekezdéseiben foglaltak szerint az adószámlán könyvelt automatikusan felszámított késedelmi pótlékot, valamint a személyi jövedelemadóról szóló 1995. évi CXVII. törvény (a továbbiakban: Szja tv.) 63. § (7) bekezdése alapján mérsékelhető személyi jövedelemadót. 

71. A fizetési kedvezményre irányuló kérelmek elbírálása során figyelembe kell venni az adózók széles körét érintő, olyan köztudomású objektív tényeket és körülményeket – pl. gazdasági válság, katasztrófa helyzet, kihirdetett veszélyhelyzet stb. – melyek hátrányosan befolyásolják az adófizetési kötelezettség teljesítését. Ha az adózó a kérelmében ilyen körülményekkel indokolja a fizetési nehézségét, a mérlegelés során e körülményeket a törvényi keretek közt indokolt figyelembe venni, és fizetési kedvezmény engedélyezésével segíteni az önhibájukon kívül nehéz helyzetbe került adózókat.

72. Ha a fizetési nehézség kialakulásának időszakában az adózó tevékenységének eredményessége túlnyomórészt állami finanszírozásból származik, és a normatívák valamint a támogatások késedelmes átutalásából eredően, önhibájukon kívül kialakult fizetési nehézség miatt terjeszt elő fizetési könnyítési kérelmet, indokolt a fizetési könnyítés pótlékmentesen történő engedélyezése.

73. Az eljárás során a tényállás-tisztázási kötelezettség a NAV-ot terheli. Az igazgatóságok a tényállás tisztázásánál jellemzően a következő bizonyítási eszközökkel élhetnek:
a) adózó kérelmében előadott jövedelmi, vagyoni, szociális körülményeivel, illetve gazdasági tevékenységével kapcsolatos adatok,
b) a hivatalból rendelkezésre álló adatok:
ba) bevallások,
bb)  adószámla adatok,
bc) végrehajtással kapcsolatos információk,
bd) adóalanyi nyilvántartással kapcsolatos adatok, ezen belül különösen az adóalanyi hierarchia térkép, a törzsadatok, valamint az adózó képviseletére vonatkozó adatok,
be) a tartozás keletkezésével kapcsolatos előzményi iratok, revíziós megállapításokra vonatkozó információk, illetékkiszabás adatai,
bf) fizetési kedvezményi előzmény ügyek,
bg) ) vagyonszerzésre vonatkozó adatok,
c) cég-, ingatlan- és gépjármű-nyilvántartási adatok, 
d) szükség szerint: 
da) egyéb okiratok,
db) az adós által kitöltött, vagyoni, szociális és jövedelmi viszonyait, illetve gazdasági tevékenységét bemutató adatlap,
dc) a gazdálkodó szervezet aktuális főkönyvi kivonata, mérlege, eredmény-kimutatása, megfelelő számviteli analitikus nyilvántartása, illetve az egyéni vállalkozást folytató természetes személy naplófőkönyve vagy pénztárkönyve és más részletező nyilvántartása, bizonylata,
dd)  helyszíni szemle, (természetes személy esetében a NAV meggyőződik az adózó és vele közös háztartásban élő közeli hozzátartozók életkörülményeiről).

74. A 73. pont szerinti adatokat a fizetési kedvezményi eljárásban alkalmazott adósminősítő rendszer (a továbbiakban: KEDVEMRE) összesítve bemutatja, értékeli és a döntésre vonatkozóan javaslatot tesz. A KEDVEMRE használata kapcsán a Kedvezmény Minősítő Rendszer használatáról szóló szabályzat rendelkezéseit kell alkalmazni. 

75. Az adatszolgáltatás minőségének függvényében ügyenként kell döntenie a NAV-nak arról, hogy szükség van-e hiánypótlási, ill. nyilatkozattételi felhívás kiküldésére, illetve bekérje-e a nyilatkozatok alátámasztására vonatkozó okiratokat a tényállás tisztázása érdekében. Természetesen a mérséklési kérelmek elbírálása során nagyobb hangsúly esik az okirati bizonyításra. A tényállás tisztázása során követendő elveket tartalmazza a KI FVF intranet 

portálján(https://belsoportal.intranet.nav.gov.hu/kozponti_iranyitas/felszamolasi_es_vegrehajtasi/rovatok/VFKO/fk/szakm/tenyall/TENY_TISZTA_FIKO) közzétett, „A tényállás tisztázása a fizetési kedvezményi eljárásban” című szakmai anyag. 

76. A fizetési kedvezmény kötelezettséget nyilvántartó forrásrendszerben történő megjelentetéséről az igazgatóságoknak kell intézkedni. Az ELJAR fizetési kedvezményi moduljában készített határozatok könyvelése a döntés véglegesítésekor automatikusan valósul meg. A rendszeren kívüli eljárásokban engedélyezett fizetési kedvezményeket 064, 64I, illetve 64V bizonylaton kell felkönyvelni az adószámlára, a VNYR-be, az EGYETEM modulba, illetve a MEK rendszerbe. A tételes elszámolású adónemek esetében a TERI-ben a fizetési kedvezmény könyvelése és szükség esetén a visszarendezése a kiszabást végző vámszakterület feladatkörébe tartozik.

77. A kérelmek igazgatóságok általi elbírálásához kapcsolódó irat-, valamint határozat- és végzésmintákat a NAV kapcsolódó informatikai rendszere tartalmazza, alkalmazásuk csak kivételes esetben mellőzhető. Az Ákr. hatálya alá tartozó eljárásokban rendszeren kívül készített iratok használhatóak az eljárás során.

78. A kérelem véglegessé vált elutasítása, eljárás megszüntetése, vagy érvényét vesztett kedvezmény esetén a NAV haladéktalanul intézkedik a végrehajtási eljárás megindítása (folytatása), a végrehajtás eredménytelenségét követően a vagyoni fedezet hiánya esetén a felszámolási eljárás kezdeményezése iránt. 

79. A csődeljárásban előterjesztett fizetési kedvezményi kérelmekre elutasító határozat kiadása indokolt, tekintettel arra, hogy ezen eljárásban a külön jogszabályban – a csődeljárásról és a felszámolási eljárásról szóló 1991. évi XLIX. törvényben (a továbbiakban: Cstv.) – szabályozott egyezségnek lehet helye, az ügy érdemi vizsgálata azonban nem mellőzhető.

80. Ha az adós a csődmoratórium hatálya alá nem tartozó adótartozásokra [Cstv. 11. § (1) bekezdés a) és b) pontjai] vonatkozóan terjeszt elő kérelmet, annak érdemi elutasítása indokolt, mivel a csődeljárás során a tartozás részletekben vagy későbbi időpontban történő megfizetésére a felszámolási és végelszámolási feladatokat ellátó szakterülethez terjeszthet elő fizetési ajánlatot. Erről a határozat indokolásában tájékoztatni kell a kérelmezőt.  

81. A felszámolási eljárás kezdetétől a felszámolás jogerős elrendeléséig előterjesztett fizetési kedvezményi kérelmekre – érdemi vizsgálat mellett – elutasító határozat kiadása indokolt, tekintettel a felszámolási eljárás céljára és jellegére. Ha az adós fizetésképtelenségét a bíróság jogerősen megállapította és felszámolását elrendelte, a NAV a kérelmet határozattal, a törvényi feltételek részletes vizsgálata nélkül elutasítja.

82. Felszámolási egyezség esetén az egyezségkötés körébe tartozó adótartozásokra fizetési kedvezmény nem adható. A felszámolási egyezség hatálya alá nem tartozó – a Cstv. 57. § (1) bekezdésének a) pontja alapján felszámolási költségnek minősülő – adótartozásokra előterjesztett fizetési kedvezmény iránti kérelem elutasítása indokolt azzal, hogy az adós a kérelemmel érintett tartozás megfizetésére a fizetésképtelenségi szakterülettel köthet megállapodást. 

83. Kényszertörlési eljárásban előterjesztett fizetési kedvezmény iránti kérelem elutasítása indokolt, tekintettel arra, hogy az adózó gazdasági tevékenységet ez idő alatt már nem folytat kivéve, ha a 2021. július 1. napja után elrendelt kényszertörlési eljárásban a cégbíróság az adózó kérelmére engedélyezi a tevékenység folytatását a törvényes működés helyreállítása érdekében.

84. A kifizető által természetes személytől levont adó- és járuléktartozásra a tevékenységét szüneteltető vagy megszüntető egyéni vállalkozó kérelmére sem engedélyezhető fizetési könnyítés vagy mérséklés, tekintettel arra, hogy az Art. 198. § (3) bekezdésében és az Art. 201. § (1) bekezdésében meghatározott tilalom a kötelezettség jellegére és nem az adózó minőségére irányul.


V. Fejezet
Adómérséklés

1. Általános szabályok

85. A fizetési kötelezettség mérséklésére vagy elengedésére csak ténylegesen fennálló tartozás vonatkozásában kerülhet sor. A már – átvezetéssel, visszatartással vagy befizetéssel – rendezett fizetési kötelezettséget e jogszabályi rendelkezések alapján nem lehet mérsékelni. Az Adóig. vhr. 22. § (1)-(2) bekezdéseiben foglaltak szerint az adószámlán könyvelt automatikusan felszámított késedelmi pótlék azonban már az adószámlán történő előírás esedékességét megelőzően is mérsékelhető, ha a törvényi feltételek fennállnak. Az Szja tv. 63. § (7) bekezdése szintén a személyi jövedelemadó mérséklését teszi lehetővé, függetlenül attól, hogy az tartozásként szerepel-e a NAV nyilvántartásában. Az elengedés/mérséklés jóváírásának napja, azaz az elengedéssel/mérsékléssel érintett összeg ellentételezéseként könyvelt jóváírás csak a határozat keltének napja lehet. Amennyiben az érintett kötelezettség esedékessége későbbi, mint a határozat kelte, úgy a jóváírás/ellentételezés napja az esedékesség napja.
 
86. Az Art. szerinti fizetési kedvezményi eljárásban az alábbi kötelezettségek esetében nincs lehetőség a méltányosságból történő mérséklésre, elengedésre:
a) a 2017. július 1-jét követően indult jövedéki eljárásban az Art. mérséklésre vonatkozó szabályai nem alkalmazhatóak (Jöt. 99. §),
b) külföldi gépjárműadó és külföldi rendszámú járművek adóbírság (a gépjárműadóról szóló 1991. évi LXXXII. törvény 15. § (3) bekezdése és 17. § (3) bekezdése alapján az adót előre kell megfizetni),
c) természetes személytől levont adó- és járuléktartozás és a beszedéssel megállapított adó (Art. 201. § (1) bekezdése).

87. Tőketartozást csak természetes személy kérelmező esetén lehet mérsékelni (elengedni). Jogi személyek és egyéb szervezetek ügyében a jogszabály a szankciók (bírság, pótlék) mérséklésére (elengedésére) nyújt lehetőséget (Art. 201. § (2)-(3) bekezdése). Az Áfa tv. szerinti csoportos adóalany és a Tao. tv. szerinti csoportos társasági adóalany számára a csoportos adóalanyiság időszakában adómérséklés nem engedélyezhető.

88. Ha a kérelemmel érintett összeg nagysága, vagy az ügy egyéb körülményei alapján a döntés kockázata a szokásos mértéket meghaladja, a döntéshez az igazgatóságok által folytatott eljárásban az adott igazgatóság vezetője által kijelölt vezetői testület (kockázatkezelő bizottság) véleményét indokolt kikérni. A határozat kiadmányozója nem lehet egyidejűleg a bizottság tagja is.

89. A határozat kiadmányozója a testület által javasolt döntéstől – szakmai szempontok alapján – eltérhet, ennek indokait azonban írásbeli feljegyzésben az ügy iratai között rögzíteni szükséges.

90. Azokban az eljárásokban, ahol az Ákr. szabályait kell alkalmazni a kötelezettség méltányosságból történő mérséklésére, elengedésére nincs lehetőség, kivéve, ha ezt külön jogszabály lehetővé teszi, illetve az Avt. 120. §-a alapján folytatott eljárás esetében. 

2. Adómérséklés engedélyezése természetes személy adózónál

91.  Az Art. 201. § (1) bekezdése alapján természetes személy kérelmére az őt terhelő adótartozást – kivéve a természetes személytől levont adó- és járuléktartozást és a beszedéssel megállapított adót – valamint a bírság- vagy pótléktartozást mérsékelheti vagy elengedheti a NAV, ha annak megfizetése az adózó és a vele együtt élő hozzátartozók megélhetését súlyosan veszélyezteti. A NAV a mérséklést – az adózó teljesítőképességéhez mérten (ha az adózó és a közös háztartásban élő hozzátartozók jövedelmi vagyoni helyzete lehetővé teszi bizonyos mértékű befizetés teljesítését) – az adótartozás egy részének megfizetéséhez kötheti.

92. Vállalkozási tevékenységet folytató természetes személy kérelmét az abban hivatkozott indokokra figyelemmel kell elbírálni. Ha a kérelmező a megélhetés súlyos veszélyeztetettségére hivatkozik, úgy az Art. 201. § (1) bekezdése, ha a gazdálkodási tevékenység ellehetetlenülése a kérelem indoka, az Art. 201. § (3) bekezdése az irányadó. Utóbbi esetben kizárólag a pótlék- és bírságtartozás mérséklésére, illetve elengedésére van lehetőség kivételes méltányosság keretében. 

93. Ha a vállalkozási tevékenységet végző természetes személy kérelmében a megélhetés súlyos veszélyeztetettségére és a gazdálkodási tevékenysége ellehetetlenülésére egyaránt, illetve egyik indokra sem hivatkozik, előbb az Art. 201. § (3) bekezdésében megfogalmazott törvényi feltétel fennállásának, illetve hiányának a vizsgálata indokolt.

94.  A megélhetés súlyos veszélyeztetettségének vizsgálatánál a vagyoni, jövedelmi és szociális helyzet feltárása elengedhetetlen. A megélhetés súlyos veszélyeztetettségének megállapításánál  különösen jelentős az adózó és a vele közös háztartásban élő hozzátartozók jövedelem mértékének vizsgálata, tekintettel a háztartás típusára (családtagok száma, nyugdíjas vagy kereső tevékenységet folytató stb.) és a helyi, területi sajátosságokra is. Fontos, hogy a jövedelmi helyzetet a vagyoni és szociális körülmények is tükrözzék. Ugyanakkor ez nem azt jelenti, hogy méltányosság csak alacsony jövedelem esetén gyakorolható. Magasabb összegű jövedelem is megalapozza a méltányosság gyakorlását, amennyiben a jövedelmi és az egyéb vagyoni viszonyokat összevetve a tartozás nagyságrendjével annak teljes összegű megfizetése a megélhetést súlyosan veszélyeztetné. Ha az egészségügyi szolgáltatási járulék mérséklésére irányuló eljárás során feltárt adatok alapján a szociális igazgatásról és szociális ellátásokról szóló 1993. évi III. törvény szerinti szociális rászorultság megállapítható, a NAV elektronikus úton átadja a járási hivatalnak a feltárt jövedelmi, vagyoni és szociális körülmények adatait (Art. 131. § (25) bekezdése). Ennek részletes szabályait az Art. 131. § (25) bekezdésében foglaltakkal kapcsolatos fizetési kedvezményi szakterületet érintő feladatok tárgyú és az Art. 131. § (25) bekezdésében foglaltakkal kapcsolatos fizetési kedvezményi szakterületet érintő feladatok kiegészítéséről tárgyú körlevél tartalmazza.

95.  A mérlegeléskor figyelembe kell venni a mindennapi megélhetés (élelmezés) költségeit, a lakásfenntartással kapcsolatos költségeket (pl. közüzemi díjak, közös költségek, lakásbiztosítás, albérleti díj, stb.) a lakást terhelő hitel, valamint kizárólag az ahhoz kapcsolódó életbiztosítás havi törlesztő részletét, a munkába járás költségeit, az egyéb kötelezettségek, tartozások összegét, a közös háztartáson kívül élő hozzátartozó igazolt támogatását, a fogyatékkal élő, vagy tartósan beteg családtag ellátásával kapcsolatos többletköltségeket. 

96.  A megélhetés súlyos veszélyeztetettségének mérlegelésénél az adós és a vele közös háztartásban élők jövedelmi és vagyoni viszonyait együttesen kell figyelembe venni. A vagyoni viszonyok mérlegelésénél figyelemmel kell lenni arra, hogy a vagyontárgyak az átlagos életvitelhez nélkülözhetetlen vagy az azt meghaladó körbe tartoznak-e. 

97.  A lakhatás elvesztése a megélhetés súlyos veszélyeztetettségének körébe tartozik. Ezért az egyéb feltételek fennállása esetén a méltányosságot általában megalapozza, ha megállapítást nyer, hogy az adós és családja csak a lakhatásául szolgáló – a lakáscélú állami támogatásokról szóló 12/2001. (I.31.) Korm. rendeletben meghatározott mértékű méltányolható lakásigényét meg nem haladó – lakóingatlannal rendelkezik.

98.  A mérlegelésnél indokolt figyelembe venni az elért, de nem adózott jövedelmet is (ilyen lehet pl.: nyugtaadási kötelezettség többszöri elmulasztása, amely a bevétel és ezzel a jövedelem eltitkolását valószínűsíti, illetve a vagyonosodási vizsgálat vagy más ellenőrzés során megállapított jövedelemeltitkolás). Figyelmet kell fordítani arra is, hogy a jövedelmi és vagyoni viszonyokról rendelkezésre álló információk nincsenek-e feltűnő és fel nem oldható ellentétben egymással.

3. Ingatlanértékesítésből származó jövedelem után fizetendő személyi jövedelemadó mérséklése

99.  Az Szja tv. 63. § (7) bekezdése alapján a NAV az adó fizetésére kötelezett természetes személy kérelmére jövedelmi, vagyoni és szociális körülményeire, valamint az ingatlan vagyoni értékű jog átruházásából származó jövedelem felhasználási körülményeire figyelemmel (különös tekintettel, ha a felhasználás saját maga, közeli hozzátartozója, a vele egy háztartásban élő élettársa, volt házastársa lakhatását biztosító célra történik), az ingatlan és vagyoni értékű jog átruházásából származó jövedelem utáni adót mérsékelheti, vagy elengedheti.

100.  A kérelem elbírálása során az első-, illetve másodfokú hatáskört a 34-35. pontokban meghatározott szervek/szervezeti egységek gyakorolják. 

101.  Az Szja tv. 63. § (7) bekezdése szerinti feltételeknek – azaz az adózó méltányolandó vagyoni, jövedelmi és szociális helyzetének, illetve a méltánylást érdemlő felhasználási módnak – együttesen kell fennállniuk, bármelyik hiánya a kérelem elutasítását vonja maga után.

102.  Az Art. 201. § (1) bekezdésében foglalt adómérséklés esetén alkalmazandó megélhetés veszélyeztetettségéhez képest az Szja tv. 63. § (7) bekezdése a mérséklés engedélyezését enyhébb vagyoni, jövedelmi és szociális feltételekhez köti. A vizsgálandó körülmények és az azok megítélésére szolgáló adatok köre megegyezik, az Szja tv. ugyanakkor az átlagos vagy azt némileg meghaladó jövedelmi viszonyok közt élő adózók kérelmeinek teljesítését is lehetővé teszi. 

103.  Az Szja tv. alapján történő mérséklés esetén a jövedelmi, vagyoni és szociális viszonyok vizsgálata során is azt kell figyelembe venni, hogy az adó megfizetése – figyelemmel a felhasználás jellegére is – megterhelést jelent-e az adózó számára, ennek hiányában ugyanis a kérelmet az egyéb feltételek további vizsgálata nélkül el kell utasítani. Az eljárás során e feltétel vizsgálata arra irányul, hogy az adózó jövedelmei, megtakarításai, a tulajdonában álló, értékesíthető ingó, ingatlan vagyon értéke, indokolt kiadásai, az általa eltartott személyek száma alapján az adó – akár részletekben történő – megfizetésére megterhelés nélkül képes-e. Figyelembe kell venni az adó összegét és annak az adózó által felhasználható anyagi forrásokhoz, illetve rendszeres kiadásaihoz viszonyított arányát. 

104.  Az elbírálás során vizsgálandók továbbá az ingatlan és a vagyoni értékű jog átruházásából származó jövedelem felhasználásának körülményei, melyek közül a törvényhozó által kedvezményezett az adózó saját maga, illetve közeli hozzátartozója, a vele egy háztartásban élő élettársa, volt házastársa, bejegyzett élettársa lakhatását biztosító célra történő felhasználás (a továbbiakban: lakáscélú felhasználás). A jövedelem egyéb felhasználása esetén az Szja tv. szerinti mérséklés csak rendkívül indokolt esetben engedélyezhető. A lakhatás biztosításán túl különösen indokolt esetben méltányolható felhasználásnak minősülhet, ha az adózó a bevételt saját maga vagy közeli hozzátartozója ápolására, gyógykezelésére, a lakhatását szolgáló ingatlanra korábban felvett hitel törlesztésére fordította és azt megfelelően igazolja.

105.  A jogszabály kifejezetten az ingatlan, a vagyoni értékű jog értékesítéséből származó jövedelem felhasználását említi, ugyanakkor önmagában a jövedelem felhasználása nem alapozza meg a mérséklés engedélyezését, figyelemmel arra, hogy az adózónak az adó megfizetése nem okozhat aránytalan megterhelést, ha az értékesítésből származó jövedelmet ugyan felhasználta, viszont az abból származó bevétel fennmaradó része rendelkezésre áll vagy állt, de azt egyéb – nem méltányolható – célokra használta fel. 

106.  A 104. pont vonatkozásában lakáscélú felhasználásnak minősül:
a) a belföldön fekvő lakás, lakótelek tulajdonjogának, a lakáshoz kapcsolódó földhasználati jognak adásvétel vagy más visszterhes szerződés keretében történő megszerzése,
b) belföldön fekvő lakás építése, építtetése,
c) belföldön fekvő lakás alapterületének növelése, ha legalább egy lakószobával történő bővítést eredményez,
d) a belföldön fekvő lakás haszonélvezetének, használatának vagy bérleti jogának legalább a szerződés megkötésének évére és az azt követő öt évre szóló megszerzése,
e) az idősek otthonában vagy a fogyatékos személyek lakóotthonában biztosított férőhely megszerzése (feltéve, hogy az Szja tv. 63. § (2)-(3) bekezdése nem alkalmazható), ha ezzel az adózó saját maga, vagy közeli hozzátartozója, vele közös háztartásban élő élettársa, volt házastársa lakhatását biztosítja.

107. Lakótelek megszerzése önmagában nem minősül lakáscélú felhasználásnak, csak akkor, ha azon a természetes személy, közeli hozzátartozója vagy volt házastársa ténylegesen lakóházat épít és az építkezést a kérelem benyújtásának időpontjában már megkezdte.

108.  Ha az adózó által becsatolt iratok, illetve a rendelkezésre álló adatok alapján megállapítható, hogy az adózó a lakás értékesítéséből származó bevételt építkezés során már felhasználta, a kérelem teljesíthető. 
      
109.  Az Szja tv. korábbi szabályozásától eltérően abban az esetben is engedélyezhető mérséklés (elengedés), ha a vásárolt, illetve épített ingatlan hétvégi házként, üdülőként, nyaralóként van ugyan nyilvántartva, de az az adózó, illetve közeli hozzátartozója, vele közös háztartásban élő élettársa, volt házastársa lakhatását kizárólagosan szolgálja, vagyis az adózó és közeli hozzátartozója, az adózóval közös háztartásban élő élettársa, volt házastársa állandó bejelentett lakcíme. 

110.  A lakáscélú felhasználás körében vizsgálni szükséges, hogy a lakást szerző személy egyéb, lakhatását megfelelően biztosító ingatlannak nem tulajdonosa. 

111.  Az ingatlan és a vagyoni értékű jog átruházásából származó jövedelem lakáscélú felhasználását igazoló okiratok:
a) adásvételi szerződés, csereszerződés,
b) idősek otthonába való befizetést igazoló számla, szerződés, 
c) építés, építtetés, bővítés esetén vállalkozási szerződés és/vagy kifizetést igazoló számlák. 

112. A bevétel felhasználásának igazolására szolgáló számlákat a kérelemhez eredetben kell csatolni. A bemutatott eredeti számlákra az ügyintézőnek, az ügyszám feltüntetésével rá kell vezetnie és azt alá kell írnia, hogy a számlán szereplő összegből mekkora összeget fogadott el, vett figyelembe a kérelem elbírálásakor. Az eredeti számlákról – a fentiek feltüntetését követően – készített fénymásolatot az ügyirathoz kell csatolni és az eredeti bizonylatokat az adózó részére vissza kell adni.

113.  Rokonsági fok igazolására például a születési anyakönyvi kivonat, a házassági anyakönyvi kivonat, gyámhatósági vagy bírósági határozatok (pl. apaság megállapítása iránti ítélet, örökbefogadási határozat) (másolatai) szolgálnak. Amennyiben az Szja tv. 63. § (7) bekezdésében meghatározott rokonsági fok a kérelemből, vagy az adóhivatali nyilvántartásokból egyértelműen megállapítható, abban az esetben nem szükséges a rokonsági fokot igazoló közokirat, teljes bizonyító erejű magánokirat csatolása a mérséklés (elengedés) engedélyezéséhez. A NAV az okiratok eredetben történő becsatolását is kérheti.

114. Amennyiben az adózó a kérelem elbírálását megelőzően, vagy az eljárás alatt részben, vagy egészben megfizeti az ingatlan, a vagyoni értékű jog átruházásból származó jövedelem után fizetendő személyi jövedelemadó kötelezettségét, vagy az adószámlán (teljes összegében) nem mutatkozik kötelezettségként, (pl. munkáltató téves adóelőleg levonása miatt) a kérelmet abban az esetben is érdemben, az adózó által az abban megjelölt összegű és a bevallásban  szerepeltetett ingatlan értékesítésből származó jövedelem utáni adóra kell megvizsgálni. A már kiegyenlített adó elengedésére azonban csak kivételesen kerülhet sor, amennyiben annak visszatérítése nélkül a lakáscélú felhasználás egyértelműen meghiúsul. 

115. Az adózó kérelmét minden esetben az eljárás során általa hivatkozott indokok alapján és a határozat indokolási részében az ennek megfelelő jogszabályra hivatkozással kell elbírálni. Ha az adózó a kérelmében az Szja tv. 63. § (7) bekezdése és az Art. 201. § (1) bekezdése szerinti körülményekre is hivatkozik és a kérelem engedélyezésre kerül, akkor az indokolásban mind az Szja tv.-re, mind az Art.-ra hivatkozni kell.

116.  Ha az adózó a kérelemben mindkét jogszabályban foglalt körülményekre hivatkozik, de az Szja tv. 63. § (7) bekezdésében foglalt mérséklés (elengedés) törvényi feltételei nem állnak fenn, azonban az Art. 201. § (1) bekezdése alapján engedélyezhető a mérséklés (elengedés), helyt adó döntés meghozatala szükséges. Ez esetben azonban kizárólag már lejárt esedékességű, ki nem egyenlített tartozás engedhető el. Amennyiben azonban a határozat meghozatalára rendelkezésre álló (meghosszabbított) határidő alatt a kötelezettség nem válik esedékessé, a kérelmet el kell utasítani.

117.  Ha az adózó mérséklési kérelem mellett vagylagosan fizetési könnyítés engedélyezését kéri, a kérelmek fizetési könnyítési részét az Art. 198. §-a és a jelen eljárási rend alapján kell elbírálni.


4. Adómérséklés engedélyezése nem természetes személy adózóknál

118. A NAV az Art. 201. § (3) bekezdése értelmében a pótlék- és bírságtartozást kivételes méltányosságból mérsékelheti (elengedheti) különösen akkor, ha annak megfizetése a jogi személy vagy egyéb szervezet gazdálkodási tevékenységét ellehetetlenítené. A gazdasági ellehetetlenülés vizsgálatánál különösen az alábbiak figyelembevétele indokolt:
a) az eredeti kötelezettség keletkezésének időpontja (régóta fennálló tartozás esetén az adózó mutatott-e fizetési szándékot), 
b) a tartozások fennállása alatt volt-e az adózónak korábban mérséklési kérelme, kapott-e egyéb fizetési könnyítést, azt teljesítette-e, 
c) az adózó gazdasági tevékenységének eredményessége az elmúlt két év alapján (bevallási és mérlegadatok összevetése, adósminősítés),
d) részes-e az adózó más vállalkozásokban, illetve az adótartozás keletkezése óta átadott-e ingyenesen más vállalkozás részére vagyont (ideértve az adótartozás mértékéhez képest jelentősnek tekinthető alapítványi befizetéseket, közérdekű kötelezettségvállalásokat),
e) folyik-e az adózó ellen csőd-, felszámolási-, kényszertörlési eljárás vagy végelszámolás alatt áll-e,
f) az adózó kötelezettségeinek és követeléseinek összevetése alapján van-e lehetőség mérséklés esetén a gazdálkodás helyreállítására,
g) a társaság kapott-e, vagy fizetett-e ki nagyobb összegű osztalékot. 

119. A gazdálkodás ellehetetlenülése komplex vizsgálatot igényel, mivel ennek törvény szerinti következménye a tevékenység megszüntetése (gazdálkodó szervezeteknél a felszámolás). A mérséklést csak ott indokolt alkalmazni, ahol a tartozás mérséklésével a racionális gazdálkodás helyreállítható vagy elősegíthető. Ha a gazdálkodási tevékenység már ellehetetlenült, nincs helye a méltányosságnak.

120.  A mérséklés indokolt, ha a társaság gazdálkodása a mérsékelni kért tartozás megfizetése miatt kerülne veszélybe. Kivételesen indokolt esetben egyéb méltánylást érdemlő körülmény fennállása esetén is sor kerülhet a bírság és pótléktartozás mérséklésére. Végelszámolás alatt álló adózók ügyében például abban az esetben lehet helye a méltányosság gyakorlásának, ha kizárólag a késedelmi pótlék vagy bírságtartozás megfizetése okozná a végelszámolás befejezésének meghiúsulását, azaz a társaság felszámolását. Ilyenkor azt kell megvizsgálni, hogy az adós ingó és ingatlan vagyontárgyai, pénzeszközei, követelései fedezetet nyújtanak-e a tartozás részben vagy egészben történő megfizetésére. Az adós vagyoni helyzetének alapos vizsgálatára van szükség, mivel nem áll fenn a méltányosság gyakorlásának feltétele, ha a tartozás mérséklése (elengedése) következtében a végelszámolás befejezésével felosztható vagyon maradna.

121.  A pótlék- és bírságtartozást érintő mérséklés feltételhez kötése az Art. 201. § (3) bekezdése értelmében lehetséges a vállalkozási tevékenységet folytató természetes személyeknél, a jogi személyeknél és egyéb szervezeteknél. A mérséklés feltételhez kötése fizetési könnyítés egyidejű engedélyezésekor különösen indokolt.


VI. Fejezet
Fizetési könnyítés

5. A fizetési könnyítés általános szabályai

122.  Az Art. 198. § (3) bekezdése alapján nem engedélyezhető fizetési könnyítés:
a) a természetes személyek jövedelemadójának előlegére és a levont jövedelemadóra; 
b)  a beszedett adóra, 
c)  a kifizető által a természetes személytől levont járulékokra (társadalombiztosítási nyugdíjrendszerbe visszalépett adózók foglalkoztató által levont tagdíjtartozása levont járuléknak minősül),
d) az Áfa tv. szerinti csoportos adóalany és a Tao tv. szerinti csoportos társasági adóalany számára a csoportos adóalanyiság időszakában. 

123.  A 122. pont c) alpontja szerint levont járuléktartozásnak minősül az Art. 7. § 25. pontjában meghatározottak közül:
a)  a foglalkoztató/kifizető által a természetes személy részére kifizetett összegből levont 
aa) társadalombiztosítási nyugdíjjárulék,
ab) nyugdíjjárulék, egészségbiztosítási- és munkaerő-piaci járulék, 
b)  az egyszerűsített közteherviselési hozzájárulás (ekho) külön törvényben meghatározott része. 

124.  A 122-123. pontok vonatkozásában tisztán levontnak minősülő adónemek kódjai: 
a) 191-193, 
b) 197, 
c) 290,
d) 291, 
e) 293, 
f) 305, 
g) 407,
h) a 188-as adónem rendelkezik levontnak minősülő résszel is.
 
125.  Egyéb adók tekintetében fizetési könnyítés engedélyezésére az Art. 198. §-ában meghatározott feltételek fennállása esetén van lehetőség. A hivatkozott jogszabályhely alapján fizetési könnyítés a következő feltételek együttes megléte esetén engedélyezhető:
a) az adósnak fizetési nehézsége áll fenn, amely miatt a tartozások azonnali vagy  egyösszegű megfizetésére nem képes, 
b) a fizetési nehézség kialakulása a kérelmezőnek nem róható fel, vagy annak elkerülése érdekében úgy járt el, ahogy az az adott helyzetben tőle elvárható, 
c) a fizetési nehézség átmeneti jellegű, tehát az adótartozás későbbi időpontban való megfizetése valószínűsíthető.

126.  Fizetési könnyítés engedélyezése nem automatikus, arra csak a törvényben meghatározott feltételek fennállásakor van lehetőség az alábbi kivételekkel. A törvényi feltételek vizsgálata nélkül engedélyezendő:
a) az Art. 156. §-a alapján a megbízható adózó részére engedélyezhető automatikus fizetési könnyítés, 
b) természetes személy részére (ideértve az egyéni vállalkozót és az áfa fizetésére kötelezett természetes személyt is) az Art. 199. § (1) bekezdése alapján engedélyezhető automatikus részletfizetés, 
c) nem természetes személy részére az Art. 199. § (2a) bekezdése alapján engedélyezhető automatikus részletfizetés.

127.  Fizetési könnyítés iránti kérelem benyújtása, illetve a kérelem teljesítése esetén főszabályként pótlékot kell felszámítani, de a pótlék kiszabása az adózó kérelmére vagy hivatalból kivételes méltánylást érdemlő esetben mellőzhető. A pótlék kiszabásának mellőzését a határozatban minden esetben indokolni szükséges, amennyiben nem egyszerűsített határozat kerül kiadmányozásra.

128.  A mellőzés során a NAV csak a pótlékkötelezettséget vagy mentességet mérlegelheti, ennél fogva a törvényben előírtnál alacsonyabb mértékű pótlék megállapítására nincs lehetőség. A méltánylást érdemlő körülményeket a jogszabály nem határozza meg, de a jogszabályhely megfogalmazása alapján ("kivételes" esetben) a pótlék felszámításának mellőzésére csak indokolt esetben, körültekintő és alapos mérlegelést követően kerülhet sor. Az adózó pótlékmentességre vonatkozó kérelmének elutasítását a NAV a határozatban rögzíteni és indokolni köteles.

129.  A pótlékmentesség kezdő időpontja és a fizetési könnyítéssel érintett összeg ellentételezéseként könyvelt jóváírás esedékességének napja csak a határozat keltének napja lehet.  Amennyiben az érintett kötelezettség esedékessége későbbi, mint a határozat kelte, úgy a fizetési könnyítéssel érintett összeg ellentételezéseként könyvelt jóváírás esedékességének napja az érintett kötelezettség esedékesség napja. Az Art. 201. §-a alapján késedelmi pótlék tartozás mérséklésére, elengedésére csak ilyen irányú kérelem esetén van lehetőség.

130.  A kérelem elbírálásakor a felszámított pótlékot a határozatban kell az alábbiak szerint közölni:
a) bármely adózó kérelmének teljesítése esetén a fizetési halasztás, részletfizetés időtartamára az elsőfokú határozat keltének napjától a kérelem benyújtásának napján érvényes jegybanki alapkamatnak megfelelő mértékben,
b) ha a fizetési könnyítés tartamára felszámított futamidős pótlék teljes összege 5.000 forint alatti, akkor a pótlék nem kerül közlésre a határozatban és előírásra az adószámlán,
c) a részletfizetés tartamára felszámított futamidős pótlékot olyan módon kell részletekre felosztani és szükség szerint több hónapon át göngyölíteni, hogy adott hónapban a fizetendő pótlék összege legalább 500 forint legyen.

131.  A fizetési könnyítést engedélyező határozattal érintett tartozást a késedelmi pótlékalap számítása során figyelmen kívül kell hagyni. Ha a kérelmező az engedélyezett fizetési könnyítést vagy a határozatban szereplő feltételeket nem teljesíti, a futamidőre felszámított kedvezőbb mértékű pótlék vagy pótlékmentesség kedvezményét is elveszíti. A kedvezőbb mértékű pótlék és a pótlékmentesség kedvezményének elvesztése azt jelenti, hogy a kedvezménnyel érintett meg nem fizetett tartozás után az Art. 206. §-ában meghatározott késedelmi pótlékot kell felszámítani. Ha az adózó a fizetési könnyítést a határozatban foglalt határidőt megelőzően teljesíti, erre irányuló kérelme alapján vagy szükség esetén hivatalból, a NAV a határozatban felszámított pótlékot a teljesítés időpontjáig megfelelően átszámítja. 

132.  A fizetési könnyítésre irányuló kérelmek elutasításakor a határozatban nem kell közölni a késedelmi pótlékot. Az Art. 206. §-ában meghatározott késedelmi pótlék az általános szabályok szerint kerül felszámításra és közlésre.

133.  A tartozások beszedésének eredményessége érdekében a fizetési könnyítés engedélyezését jelentősebb összegű tartozásra, továbbá, ha az adós fizetési fegyelme általában nem megfelelő, és a tartozás fedezete a már foganatosított végrehajtási cselekmények útján nem biztosított, indokolt biztosíték (zálogjog, óvadék, kezesség, bankgarancia stb.) nyújtásához kötni. A fedezetet biztosító polgári jogi szerződés megkötésére az adózó illetékessége szerinti igazgatóság adószámla-kezelési és végrehajtási feladatokat ellátó szervezeti egységének vezetője jogosult. A NAV regisztrált felhasználó a Magyar Országos Közjegyzői Kamara hitelbiztosítéki rendszerében, így nincs akadálya annak, hogy az igazgatóságok az eddigi gyakorlatnál egyszerűbb módon a NAV javára, ingóra alapított jelzálogszerződés megkötéséhez, mint feltételhez kössék a fizetési könnyítés engedélyezését. Ennek feltétele, hogy az adózó, mint leendő zálogkötelezett, a rendszerben szintén regisztrálásra kerüljön, mivel nyilatkozatot csak a hitelbiztosítéki rendszerben felhasználóként nyilvántartásba vett személy, és csak a hitelbiztosítéki rendszerben felhasználóként nyilvántartásba vett személlyel szemben tehet. 

134.  A tartozás fedezetének biztosítására különösen tekintettel kell lenni a végelszámolás alatt álló adósok esetében.

135.  A fizetési kedvezmény megadásához a NAV feltételeket szabhat. A feltétel kikötése során fontos szempont a feltétel adózó általi teljesíthetősége (értelmetlen a fizetési kedvezmény engedélyezése, ha a NAV azt olyan feltételhez köti, amiről nyilvánvaló, hogy az adózó teljesíteni nem tudja). 

136.  Bontó feltétel esetén annak bekövetkezése a kedvezményt megszünteti és a tartozást járulékaival együtt esedékessé teszi. A határozatban bontó feltételként köthető ki a kedvezmény elvesztéséhez, ha:
a) a kérelmező a fizetési könnyítés időtartama alatt esedékessé váló egyéb (folyó) adófizetési kötelezettségeit, illetve adókötelezettségeit (pl. bevallások benyújtása) nem teljesíti,
b) a fizetési könnyítés tartama alatt előírt kötelezettségeiből végrehajtható hátraléka keletkezik,
c) a fizetési könnyítés teljesítését biztosító mellékkötelezettségek, biztosítékok (kezesség, zálogjog, jelzálogjog) eredeti funkciójuk betöltésére alkalmatlanná válnak, és a kérelmező a NAV felhívása ellenére határidőben pótlásukról nem gondoskodik,
d) a kérelmezővel szemben csőd-, felszámolási- vagy kényszertörlési eljárás indul,
melyek közül legalább az a) vagy b) alpontban foglalt feltétel egyikének kikötése kötelező fizetési könnyítés engedélyezése esetén, további feltételek a tényállás tisztázás során feltárt körülmények figyelembevételével köthetőek ki.
 
137.  Felfüggesztő feltétel (előfeltétel) esetén a kedvezmény csak az előfeltétel teljesítésével válik érvényessé. A határozat véglegessé válását követő rövid teljesítési határidő kitűzésével ilyen feltételként lehet például kikötni:
a) az adótartozás egy részének megfizetését,
b) megfelelő biztosíték (kezesség, zálog, ingó-ingatlan jelzálog) adását,
c) a végrehajtási költség megfizetését.

138.  Indokolt esetben a kedvezmény feltételeként lehet meghatározni, hogy az adózó a kedvezmény időtartama alatti, őt megillető támogatást (adó-visszaigénylést, adó-visszatérítést) nem kiutalni, hanem átvezetni kéri a kedvezménnyel érintett tartozásaira, még abban az esetben is, ha ezzel a fizetési könnyítést az engedélyezettnél korábban teljesíti.

139.  A rövid időn belül egymást követően (sorozatosan) benyújtott fizetési könnyítési kérelmek engedélyezése (akár a korábbi átütemezés nem teljesítéséről, akár új tartozásról van szó) elvileg nem kizárt, de a kérelmek folyamatos ismétlődése megkérdőjelezi a fizetési nehézség átmeneti jellegét. 

140.  Ha a jövőbeni megfizetés kockázata a szokásos mértéket meghaladja (pl.: az összeg nagyságrendje, a futamidő hossza vagy fedezethiány miatt), az igazgatóságok által folytatott eljárásban a döntéshez az adott igazgatóság vezetője által kijelölt vezetői testület (kockázatkezelő bizottság) véleményét indokolt kikérni. A határozat kiadmányozója nem lehet egyidejűleg a bizottság tagja is.

141.  A határozat kiadmányozója a testület által javasolt döntéstől – szakmai szempontok alapján – eltérhet, ennek indokait azonban írásbeli feljegyzésben az ügy iratai között rögzíteni szükséges.

142.  A törvény speciális rendelkezése, valamint a kérelmezők eltérő sajátosságaira való tekintettel a természetes személyek kérelmének elbírálására vonatkozó iránymutatást a 6. cím, a nem természetes személyekkel kapcsolatos szabályokat pedig a 7. cím tartalmazza. Az automatikus fizetési könnyítésekre vonatkozó szabályokat a 8-10. címek tartalmazzák. 


6. Fizetési halasztás, részletfizetés engedélyezése természetes személyeknek

143.  A természetes személyek részére fizetési könnyítés (halasztás, részletfizetés) az alábbi feltételek együttes fennállása esetén engedélyezhető:
a) a fizetési nehézség a kérelmezőnek nem róható fel, vagy annak elkerülése érdekében úgy járt el, ahogy az az adott helyzetben tőle elvárható (Art. 198. § (1) bekezdésének a) pontja) és
b) fizetési nehézsége átmeneti jellegű, tehát az adó későbbi megfizetése valószínűsíthető (Art. 198. § (1) bekezdésének b) pontja).

144.  A 143. pont a) alpontjában foglaltak figyelmen kívül hagyásával is engedélyezhető a fizetési könnyítés, ha a fizetési nehézség átmeneti jellegű és a kérelmező igazolja vagy valószínűsíti, hogy az adó azonnali vagy egyösszegű megfizetése családi, jövedelmi, vagyoni és szociális körülményeire is tekintettel aránytalanul súlyos megterhelést jelent. 

145.  Természetes személy vagy egyéni vállalkozó esetében a 143. pont a) alpont és a 122-124. pont figyelmen kívül hagyásával is engedélyezhető fizetési könnyítés, ha a pénzügyi intézménnyel szemben fennálló hitelszerződés, kölcsönszerződés vagy pénzügyi lízingszerződés alapján fennálló kötelezettségei törlesztő részleteinek megemelkedése vagy az ezzel érintett hitelszerződés alapján fennálló kötelezettségei törlesztő részleteinek megemelkedése vagy az ezzel érintett hitelszerződés felmondása aránytalanul súlyos megterhelést jelent, továbbá az adósságrendezési eljárás során (Art. 198. § (5) bekezdése).

146.  A 143-145. pontok vonatkozásában vizsgálni kell, hogy a kérelmező családi, jövedelmi, vagyoni és szociális körülményeihez mérve a tartozás azonnali vagy egyösszegű megfizetése mennyiben jelent aránytalanul súlyos megterhelést. Az adózó jövedelmi és vagyoni vizsgálatánál figyelemmel kell lenni arra, hogy a jövedelmi és vagyoni viszonyokról rendelkezésre álló információk nincsenek-e feltűnő és fel nem oldható ellentétben egymással. E kérdésben irányadó az adózónál lefolytatott vagyonosodási vizsgálat vagy más ellenőrzés során megállapított jövedelemeltitkolás.  A tartozás összege és a körülmények objektív összehasonlításának eredményéből lehet megállapítani az aránytalanul súlyos megterhelés fennállását, illetve annak hiányát.

147.  A 143. pont a) alpont szerinti felróhatóság, illetve annak hiánya csak a kérelmező magatartásának, szándékának, illetve a körülményeknek a konkrét ismerete alapján állapítható meg. A felróhatóság megállapításánál általában az alábbi okok vehetők figyelembe:
a) az adózó a mindennapi életvitelhez szükséges kiadásokat meghaladó, indokolatlan költekezést folytatott,
b)  általános forgalmiadó-tartozásra vonatkozó kérelemnél az ellenérték kiegyenlítése következtében az előzetesen felszámított általános forgalmi adó a kérelmező rendelkezésére állt, de azt nem adófizetési kötelezettségének teljesítésére használta fel,
c)  vállalkozási tevékenységet folytató természetes személy esetén pénzeszközeit kölcsönadta más személynek, vagy társaság alapításában, illetve jegyzett tőke emelésében pénzeszközzel és eszköz apporttal közreműködött.

148.  A 143. pont b) alpontban foglaltak szerint a fizetési könnyítés engedélyezésénél figyelemmel kell lenni arra, hogy a tartozás megfizetése az engedélyezett későbbi időpontban biztosított legyen. Így a fizetési nehézség felróhatóságának hiányában, vagy szociális rászorultság esetén sem engedélyezhető a fizetési könnyítés, ha a tartozás kiegyenlítésére a jövőben sincs reális esély.

149.  Az ingatlan vagy vagyoni jog értékesítésből származó jövedelem után fizetendő személyi jövedelemadó vonatkozásában benyújtott fizetési könnyítési kérelmek elbírálása során ugyanazokat a szabályokat kell alkalmazni, amelyeket más fizetési könnyítési ügyekben. Nem hagyható azonban figyelmen kívül az sem, ha az ilyen kérelem benyújtója e jövedelmet lakáscélra kívánja felhasználni.

150.  Elbírálásakor elsősorban azt kell tehát vizsgálni, hogy:
a) a kérelmezőnek áll-e fenn fizetési nehézsége,
b) a fizetési nehézség kialakulásában a felróhatósága megállapítható-e,
c) a fennálló fizetési nehézség átmeneti-e.

151.  A 149. pont vonatkozásában vizsgálni kell, hogy az adós az ingatlanértékesítésből származó bevételét már ténylegesen felhasználta-e vagy az még rendelkezésére áll. Figyelemmel kell lenni továbbá a kérelmező vagyoni és jövedelmi körülményeire is, mivel nem állapítható meg a fizetési nehézség fennállása, ha az adós az esetleg már ténylegesen (de még nem igazoltan) lakáscélra felhasznált bevétel összegén túl rendelkezik olyan forrásokkal (jövedelem, készpénz), amelyek az adó megfizetését lehetővé tennék.

152.  A 151. pont vonatkozásában vizsgálni kell, hogy az adós tett-e már lépéseket a lakáscélú felhasználás érdekében. Ha ugyanis a kérelmező még ennek érdekében semmit sem tett (nem kötött előszerződést vagy adásvételi szerződést, nem vásárolt építési telket, nem kezdett építkezésbe, stb.), a fizetési könnyítési kérelem ilyen indokkal nem teljesíthető, ez esetben fizetési nehézségről nincs szó, a fizetendő adó összege rendelkezésre áll, csak a fizetési szándék, készség hiányzik.

153.  Azon adósoknál, akik a jövedelem lakáscélú felhasználásának érdekében a szükséges intézkedéseket már megtették, azt kell vizsgálni, hogy az azonnali vagy egyösszegű megfizetés családi, jövedelmi, vagyoni és szociális körülményeikre is tekintettel jelent-e aránytalanul súlyos megterhelést. Nem indokolt a fizetési könnyítés engedélyezése, ha az adós, aki a lakhatását szolgáló ingatlanon kívül egyéb ingatlanokkal is rendelkezik, az adó megfizetése helyett egy újabb ingatlan későbbi megszerzésére hivatkozással nyújt be kérelmet. 

154.  Megállapítható viszont az aránytalanul súlyos megterhelés, ha az adósnak  a fizetési könnyítési kérelem elutasítása esetén  a tartozás megfizetéséhez olyan vagyontárgyait kellene értékesítenie, amelyek a mindennapi megélhetéshez nem nélkülözhetetlenek ugyan, azonban meglétük és fenntartásuk nem tekinthető luxus jellegűnek.

155.  Ha a jövőbeni megfizetés kockázata a szokásos mértéket meghaladja (pl.: az összeg nagyságrendje, a futamidő hossza vagy fedezethiány miatt), a döntéshez az adott igazgatóság vezetője által kijelölt vezetői testület (kockázatkezelő bizottság) véleményét indokolt kikérni. 

7. Fizetési könnyítés engedélyezése nem természetes személyeknek

156.  Nem természetes személy részére fizetési könnyítés a 143. pontban foglalt feltételek együttes fennállása esetén engedélyezhető. 

157.  A felróhatóság, illetve annak hiánya csak az okok és a kérelmező (illetve vezető tisztségviselői, képviselői) magatartásának, motivációjának, illetve a körülményeknek a konkrét ismerete alapján állapítható meg.

158.  Fennáll a törvényben foglalt felróhatóság hiánya különösen, ha:
a) vis maior vagy harmadik személy károkozása folytán keletkezett kárt a biztosító vagy a kárt okozó a kérelmező adófizetési kötelezettségének esedékességéig nem térítette meg, de valószínűsíthető annak a megtérítése,
b) kérelmező követeléseinek behajtásához szükséges intézkedéseket (végrehajtás, felszámolás kezdeményezése) megtette.

159.  Nem teljesíthető a kérelem különösen, ha:
a) az adótartozás esedékességének időpontjában vagy azt követően a tartozás pénzügyi fedezete rendelkezésre állt, de azt a kérelmező más – nem méltányolható (pl.: átlagon felüli jövedelem kiáramlás, osztalék, reprezentáció) – célra fordította,
b) a kérelmező követeléseinek behajtása, kárigényének érvényesítése érdekében a szükséges intézkedéseket nem tette meg,
c) a fizetési nehézség más részére történő ideiglenesen vagy véglegesen átadott pénz, vagy a gazdálkodásból történő egyéb vagyonkivonás következménye.

160.  A fizetési nehézség általában akkor tekinthető átmeneti jellegűnek, ha a tartozások és követelések, valamint az éves tervezett eredmény és a vagyoni helyzet egybevetése alapján a fizetési nehézség megszüntetése reálisan várható.

161.  A fizetési könnyítés engedélyezésének nem hitelhelyettesítés a célja, továbbá nem szolgálhat a fizetésképtelenség következményeinek elkerülésére.

162.  Ha a jövőbeni megfizetés kockázata a szokásos mértéket meghaladja (pl.: az összeg nagyságrendje, a futamidő hossza vagy fedezethiány miatt), a döntéshez az adott igazgatóság vezetője által kijelölt vezetői testület (kockázatkezelő bizottság) véleményét indokolt kikérni. 

163.  Annak megítélésére, hogy az adott döntés a szokásos mértéket meghaladó kockázattal járó döntésnek minősül-e, a 328. pontban foglaltak szerint az igazgatóságok által kiadott eljárási rendek az irányadóak.

164.  Ha az adósságrendezést nemzetgazdasági érdekek indokolják, erről a KI FVF az igazgatóságokat írásban tájékoztatja.


8. A megbízható adózó részére engedélyezhető automatikus fizetési könnyítés

165.  A megbízható adózó kérelmére engedélyezhető automatikus fizetési könnyítésről az Art. 156. §-a rendelkezik. 

166.  A NAV a megbízható adózó elektronikus úton előterjesztett kérelmére: 
a) az Art. 198. § (1)-(2) bekezdésében foglalt feltételek vizsgálata nélkül,
b) az Art. hatálya alá tartozó adónemeken fennálló nettó módon számított legfeljebb 5.000.000 forint összegű adótartozására,
c) évente egy alkalommal,
d) legfeljebb 12 havi
pótlékmentes fizetési könnyítést engedélyezhet az a)-d) alpontok együttes fennállása esetén (a továbbiakban: automatikus fizetési könnyítés).

167.  Nem engedélyezhető az automatikus fizetési könnyítés az alábbi feltételek bármelyikének fennállása esetén:
a) ha az adózó minősítése nem megbízható,
b) ha az adózó nettó módon számított adótartozásának összege az 5.000.000 forintot meghaladja,
c) a NAV által nyilvántartott, de nem az Art. hatálya alá tartozó köztehernemeken fennálló tartozásokra,
d) a természetes személyek jövedelemadójának előlegére, a levont jövedelemadóra és a természetes személytől levont járulékokra,
e) ha az adózó a tartozását megfizette vagy az korábbi végrehajtási tevékenység útján teljesült,
f) ha a tartozás visszatartás vagy átvezetés útján kiegyenlítésre került,
g) ha az adózó tárgyévben már részesült automatikus fizetési könnyítésben, 
h) 12 hónapnál hosszabb futamidőre.

168.  A NAV az Art. 156. §-ában megfogalmazott törvényi feltételek fennállását a határozathozatal időpontjának tekintetében vizsgálja. Amennyiben a kérelem elbírálásának időpontjában az adózó az automatikus fizetési könnyítés törvényi feltételeinek nem felel meg, a NAV az általános szabályok szerint bírálja el a kérelmét. Tehát bármely törvényi feltétel hiányában a NAV automatikusan – az adózó kifejezett kérelme nélkül - átfordítja az eljárást az Art. 198. §-a szerinti eljárásra.

169.  Az eljárás során külön nem vizsgálandó, hogy az adózó a megbízható adózói feltételeknek a kérelem elbírálásának időpontjában éppen megfelel-e, mert mindaddig megbízható adózónak kell tekinteni, amíg a NAV nyilvántartásában akként szerepel. Ha az automatikus fizetési könnyítést nem megbízható adózó kéri, akkor a kérelmet el kell utasítani, a határozat indokolásában pedig tájékoztatni szükséges arról, hogy lehetősége van az Art. 198. § szerinti fizetési könnyítési kérelem előterjesztésére. Az automatikus fizetési könnyítési eljárásnak Art. 198. §-a szerinti eljárásba történő átfordítását kizárólag a megbízható adózó által előterjesztett kérelem esetében teszi lehetővé az Art. 156. §-a.

170.  A nettó módon számított adótartozás összegének megállapítása során, az adószámlán nyilvántartott, Art. hatálya alá tartozó kötelezettségek - ideértve a levont kötelezettségek összegét is - tekintetében fennálló túlfizetések és tartozások egyenlegét kell figyelembe venni. Az Art. hatálya alá tartozó túlfizetés összegével csökkenteni kell az Art. szerinti tartozások összegét, és amennyiben az 5.000.000 Ft alatti, akkor erre a csökkentett összegre engedélyezhető az automatikus fizetési könnyítés. A túlfizetést az Art.-ban foglalt kielégítési sorrendre vonatkozó szabályok szerint kell figyelembe venni, és a valós túlfizetések hivatalból történő átvezetése iránt a hatósági átvezetés szabályairól szóló eljárási rendben foglaltak figyelembe vételével szükséges intézkedni. Ezt megelőzően azonban vizsgálni szükséges, hogy az adózó a túlfizetés összegéről rendelkezett-e már átvezetési kérelem előterjesztésével. 

171.  Az Art. hatálya alá nem tartozó kötelezettségek tekintetében fennálló tartozások és túlfizetések összegét az esetleges átvezetés, illetve az automatikus fizetési könnyítés szempontjából teljesen figyelmen kívül kell hagyni. 

172.  Az Art. 156. §-a szerinti eljárás az Itv. 28. § (1) bekezdésében foglaltak alapján illetékmentes. 

173.  Az automatikus fizetési könnyítés iránti kérelmét elektronikus úton a FAG01, illetve a FAM01 űrlapon terjesztheti elő az adózó vagy a képviselője. Az elektronikus ügyintézésre való kötelezettséget és annak terjedelmét az általános fizetési kedvezményi eljárásban is irányadó szabályok alapján szükséges ellenőrizni. Ha az adózó nem elektronikus úton és nem az erre kijelölt űrlapon terjeszti elő az automatikus fizetési könnyítési kérelmét, akkor a fizetési kedvezményi modulban rendelkezésre álló, elektronikus előterjesztési kötelezettségről szóló tájékoztató levél kiküldését követően az ügyet a rendszerben le kell zárni, a végrehajtás szünetelése szempontjából viszont az eredeti kérelem benyújtásának időpontját kell figyelembe venni.

174.  Az automatikus fizetési könnyítési kérelemre vonatkozó eljárást az ELJAR fizetési kedvezményi moduljában kell lefolytatni, ahol a kérelem adatok felvitele során az erre kialakított mezőben jelölni szükséges, hogy az eljárás automatikus kedvezményre irányul. A jelölés alapján állnak rendelkezésre a megfelelő iratminták, illetve ez alapján történik a statisztikai adatgyűjtés is. 

175.  Az ügyintézési határidő 15 nap. Az ügyintézési határidő számítása egyebekben az általános szabályok szerint történik.  Tekintettel arra, hogy az automatikus fizetési könnyítési kérelmekre külső azonosíthatóság hiányában szűrést végezni nem lehetséges, különös gonddal kell napi szinten ellenőrizni a FAG01 / FAM01 űrlapon érkezett kérelmek tartalmát a 15 napos ügyintézési határidő tarthatósága érdekében.

176.  A NAV nyilatkozattételi felhívás kiküldése nélkül a kérelem beérkezését követő 15 napon belül - az Art. 198. § (1)-(2) bekezdéseiben foglalt törvényi feltételek fennállásának vizsgálata nélkül - az automatikus fizetési könnyítésről határozatot hoz, melyet elektronikus úton kézbesít az adózó és / vagy képviselője részére.

177.  Az ELJAR-FKM kérelem adatok rögzítésére szolgáló felhasználói felületén jelölni kell azt, ha automatikus fizetési könnyítésről készül a döntés, mert így érhető el az ennek megfelelő iratminta. Ha a törvényi feltételek fennállásának hiánya következtében végül az Art. 198. §-ában foglaltak alapján kerül a kérelem elbírálásra, akkor nem kell jelölni az automatikus fizetési könnyítést a döntés típusaként. Az automatikus fizetési könnyítési kérelemre vonatkozó jelölést viszont ebben az esetben is meg kell hagyni statisztikai adatgyűjtés céljából.

178.  Az automatikus fizetési könnyítés iránti kérelemnek helyt adó határozat ellen az Art. 156. § (5) bekezdése alapján fellebbezésnek helye nincs, az a kézbesítés napjával végleges. Az erre vonatkozó korlátozás a rendszerbe beépítésre került. A részben helyt adó és az elutasító határozattal szemben – az általános szabályok szerint – a kézhezvételtől számított 15 napon belül terjeszthető elő fellebbezési kérelem, ennek leteltével, illetve a fellebbezési jogról történő lemondás napján a határozat véglegessé válik.

179.  Az Art. 156. § (4) bekezdése szerint, amennyiben az adózó az esedékes részlet befizetését nem teljesíti, akkor az automatikus fizetési könnyítés érvényét veszíti és a tartozás egy összegben esedékessé válik. Ez esetben a NAV a fennmaradó tartozásra eredeti esedékességtől késedelmi pótlékot számít fel. Ez a fizetési könnyítés visszarendezése szempontjából annyit jelent, hogy az csak nem teljesítés miatt rendezhető vissza, még abban az esetben is, ha az adózó a kedvezményt részben teljesítette. Emellett természetesen a befizetés (korábbi teljesítés) miatti visszarendezés is lehetséges a rendszerben.

180.  Amennyiben az automatikus fizetési könnyítési kérelem benyújtásának időpontjában ugyanazon (vagy részben ugyanazon) tartozás tekintetében az adózó kérelmére az Art. 198. § (1) bekezdése szerinti fizetési kedvezményi eljárás van folyamatban, akkor először az automatikus részletfizetés tárgyában kell dönteni. Ha az Art. 198. § (1) bekezdése szerinti eljárásban szükséges, a NAV az eljárást az Air. 50. § (2) bekezdés b) pontja szerint 30 nappal meghosszabbítja. Az automatikus fizetési könnyítés tárgyában hozott (részben) helyt adó döntést követően az Art. 198. § (1) bekezdése szerinti eljárást az okafogyottság indokával meg kell szüntetni. Ha azonban az Art. 156. §-a alapján folytatott eljárásban elutasító döntés születik, vagy az Art. 156. §-a szerinti helyt adó, vagy részben helyt adó döntés nem teljes egészében fedi le a 198. § (1) bekezdése szerinti kérelmet, akkor azt követően az Art. 198. § (1) bekezdése szerinti eljárásban érdemi döntést kell hozni. 

181.  Ha az Art. 198. § (1) bekezdése szerinti eljárásban a (részben) helyt adó döntés már kiadmányozásra került (de még nem vált véglegessé), az automatikus fizetési könnyítés iránti kérelmet a NAV új eljárás keretében bírálja el. Ebben az adózó nyilatkozatát kell kérni arra vonatkozóan, hogy az automatikus fizetési könnyítés iránti kérelmével egyidejűleg kívánja-e az Art. 198. § (1) bekezdése szerinti részletfizetési kérelmét visszavonni. Egyben tájékoztatni szükséges arról, hogy ha a felhívásnak nem tesz eleget, abban az esetben az Air 44. § (1) bekezdése szerinti adózói kérelem alapján kizárólag az Art. 156. §-a szerinti automatikus fizetési könnyítés engedélyezése iránti kérelemként kerül elbírálásra a beadványa, amely az Art. 198. § (1) bekezdése szerinti fizetési kedvezményi eljárás során hozott döntést nem érinti. Amennyiben az adózó a nyilatkozattételi felhívásnak nem tesz eleget, vagy ha az adózó akként nyilatkozik, hogy nem vonja vissza a korábbi részletfizetési kérelmét, akkor az Art. 156. § szerinti eljárás okafogyottság miatti megszüntetése indokolt abban az esetben, ha az Art. 156. §-a szerinti fizetési könnyítési kérelem az Art. 198. § (1) bekezdése szerinti eljárásban hozott döntésben rögzített összeggel megegyezik. 

182.  Ha az adózó a már végleges határozatban engedélyezett, fizetési könnyítéssel érintett tartozásra terjeszti elő az Art. 156. §-a szerinti kedvezmény iránti kérelmét és az engedélyezett fizetési könnyítés első részlete vagy a halasztott megfizetés még nem esedékes, illetve a már folyamatban lévő fizetési könnyítés esetén az adózó a kérelem benyújtásának napjáig teljesítette a fizetési kötelezettségét, akkor az Art. 156. § szerinti eljárás okafogyottság miatti megszüntetése indokolt. Amennyiben a már folyamatban lévő fizetési könnyítés esedékes fizetési kötelezettségével az adózó elmaradásban van, az Art. 198. §-a szerinti döntés visszarendezése indokolt, amelyet követően engedélyezhető Art. 156. § szerinti automatikus fizetési könnyítés. 

183.  Amennyiben az adózó olyan tartozásra terjeszti elő az automatikus fizetési könnyítés iránti kérelmét, ami a párhuzamosan folyó Art. 198. §-a szerinti eljárással, döntéssel vagy folyamatban lévő fizetési könnyítéssel nem érintett, akkor az Art. 156. §-a szerinti döntést ezektől függetlenül kell meghozni.

184.  A levont kötelezettségek, illetve az automatikus fizetési könnyítéssel nem érintett adónemek tekintetében a NAV első körben fizetési felhívást (felszólítást) bocsát ki a megbízható adózók részére. Amennyiben az adózó a felszólításban foglaltakat nem teljesíti, az automatikus fizetési könnyítéssel nem érintett tartozásokra végrehajtási eljárás az általános szabályok szerint folytatható.

9. A természetes személyek részére engedélyezhető automatikus részletfizetés

185.  Az Art. 199. § (1) bekezdése alapján a természetes személy adózó – ideértve a vállalkozási tevékenységet folytató és az általános forgalmi adó fizetésére kötelezett természetes személyt is – kérelmére az adóhatóság az általa nyilvántartott, legfeljebb 2.000.000 forint összegű adótartozásra – kivéve az Art. 198. § (3) bekezdésben meghatározott kötelezettségeket – évente egy alkalommal legfeljebb 12 havi pótlékmentes részletfizetést engedélyez a 198. § (1)-(2) bekezdésben foglalt feltételek vizsgálata nélkül. A részletfizetés az adó esedékessé válását megelőzően is engedélyezhető.

186.  Az Art. 199. § (4) bekezdése értelmében az (1) bekezdés szerint engedélyezett részletfizetésről szóló határozat ellen fellebbezésnek helye nincs.

187.  Az Itv. 28. § (1) bekezdésében foglaltak szerint az elsőfokú eljárás illetékmentes. 

188.  Az automatikus részletfizetés iránti kérelmét a természetes személy adózó (vagy képviselője) papír alapú vagy elektronikus formában is előterjesztheti. Az elektronikus úton történő előterjesztést a FAM01 űrlapon, vagy az Online Nyomtatványkitöltő Alkalmazásban (ONYA) kitölthető AUTRESZ elnevezésű adatlapon, az elektronikus kapcsolattartásra nem kötelezett adózók pedig a papír alapú előterjesztést a NAV honlapjáról letölthető - Automatikus részletfizetés 2.000.000 forintot meg nem haladó adótartozásra természetes személyeknek tárgyú - adatlapon, valamint egyszerű levél formátumban is teljesíthetik.

189.  Az automatikus részletfizetési kérelemre vonatkozó eljárást az ELJAR fizetési kedvezményi moduljában kell lefolytatni, ahol a kérelem adatok felvitele során az erre kialakított mezőben jelölni szükséges, hogy az eljárás természetes személy automatikus részletfizetési kedvezményére irányul. A jelölés alapján állnak rendelkezésre a megfelelő iratminták, illetve ez alapján történik a statisztikai adatgyűjtés is. 

190.  A határozat meghozatalára rendelkezésre álló határidő 30 nap. Az ügyintézési határidő számítása az általános szabályok szerint történik. 

191.  A NAV nyilatkozattételi felhívás kiküldése nélkül a kérelem beérkezését követő 30 napon belül – az Art. 198. § (1)-(2) bekezdésében foglalt törvényi feltételek fennállásának vizsgálata nélkül - az automatikus részletfizetésről határozatot hoz, melyet postai vagy elektronikus úton kézbesít az adózó és / vagy képviselője részére.

192.  Azon kötelezettségekre engedélyehető az automatikus részletfizetés, amelyeket az adózó adószámlájára már felkönyveltek akkor is, ha azok még nem váltak esedékessé. 

193.  Nem engedélyezhető az automatikus részletfizetési kedvezmény:
a) ha az adózó adószámláján a NAV által nyilvántartott – a levont kötelezettségek és az Art. hatálya alá nem tartozó fizetési kötelezettségek nélkül számított – adó a 2.000.000 forintot meghaladja,
b) a természetes személyek jövedelemadójának előlegére, a levont jövedelemadóra és a kifizető által természetes személytől levont járulékokra,
c) ha az adózó a tartozását megfizette vagy az korábbi végrehajtási tevékenység útján teljesült,
d) ha a tartozás visszatartás vagy átvezetés útján kiegyenlítésre került,
e) ha az adózó tárgyévben már részesült automatikus részletfizetési kedvezményben, valamint
f) 12 hónapnál hosszabb futamidőre.

194.  A NAV a fenti törvényi feltételek fennállását a határozat hozatalának időpontjára vonatkozóan vizsgálja. Az eljárás során kizárólag az automatikus részletfizetés Art. 199. § (1) bekezdésében foglalt törvényi feltételeinek fennállását szükséges vizsgálni.

195.  Ha a levél formátumú kérelemben az adózó nem nevesíti konkrétan, hogy automatikus részletfizetést kér, de az összeg és a kérelmezett futamidő tekintetében a törvényi feltételeknek megfelel, akkor az automatikus részletfizetésről kell határozatot hozni.

196.  Ha az adózó a részletfizetési kérelmében 12 hónapnál hosszabb futamidőre kér részletfizetést, de az összeghatár tekintetében a törvényi feltételek fennállnak, és az adózó nem nevesítette az automatikus részletfizetésre vonatkozó kérelmét, az adózó részletfizetési kérelmét az Art. 198. § szerinti feltételek fennállása szempontjából kell megvizsgálni. Ha az Art. 198. § alapján – a csatolt adatok, iratok/dokumentumok alapján - egyértelmű döntés kiadmányozható, úgy a kérelmet ennek megfelelően kell elbírálni. Ha az eljárás során elutasító döntés kerül kiadmányozásra, úgy a döntésben tájékoztatni kell az adózót a 199. § (1) bekezdése szerinti kedvezmény lehetőségéről. Amennyiben az illetékes igazgatóság úgy ítéli meg, hogy az eljárásban nyilatkozattételi felhívás küldésére van szükség, akkor tájékoztatni kell az adózót az automatikus részletfizetés és az Art. 198. § szerinti részletfizetés törvényi feltételeiről, és nyilatkoztatni kell arról, hogy ezek ismeretében melyik típusú kedvezménnyel szeretne élni. Ha az adózó nem nyilatkozik, úgy az Art. 198. § szerint kell eljárni, erről a nyilatkozattételi felhívásban tájékoztatni szükséges az adózót.  

197.  Ha az adózó levél formában előterjesztett kérelmében mérséklést és automatikus részletfizetést is kér, akkor a kérelem ketté iktatásával két külön eljárást kell lefolytatni, tekintettel arra, hogy a mérséklés vonatkozásában vizsgálni kell az adózó és a közös háztartásban élő közeli hozzátartozók jövedelmi és vagyoni körülményeit, az automatikus részletfizetési eljárás pedig mentes ezen körülmények feltárásától. Ebben az esetben először a mérséklés tárgyában szükséges dönteni.

198.  Amennyiben az adózó (vagy képviselője) a kérelemben nem határozza meg, hogy milyen hosszú futamidőre kéri az automatikus részletfizetési kedvezményt, akkor a (részben) helyt adó döntésben 12 havi részletfizetést kell engedélyezni.

199.  Ha az adózó a FAM01 jelű adatlapon benyújtott kérelmében nem az automatikus részletfizetésre vonatkozó jelölő négyzet kitöltésével jelöli az Art. 199. § (1) bekezdés szerinti kérelmét, hanem általános adatlapot tölt ki, de az összeg és a részletek száma is megfelel az Art. 199. § (1) bekezdése szerinti kritériumoknak, először azt kell megvizsgálni, hogy az Art. 198. § szerinti eljárásban el lehet-e bírálni. Ha nyilatkozattételi felhívás küldése nélkül az Art. 198. §-a alapján – a csatolt adatok, iratok/dokumentumok alapján - egyértelmű döntés kiadmányozható, úgy a kérelmet ennek megfelelően kell elbírálni. Ha az eljárás során elutasító döntés kerül kiadmányozásra, úgy a döntésben tájékoztatni kell az adózót a 199. § (1) bekezdése szerinti kedvezmény lehetőségéről. Amennyiben az illetékes igazgatóság úgy ítéli meg, hogy az eljárásban nyilatkozattételi felhívás küldésére van szükség, akkor a felhívásban tájékoztatni szükséges az Art. 199. § (1) bekezdés szerinti részletfizetés lehetőségéről és nyilatkoztatni kell arra vonatkozóan, hogy melyik típusú kedvezmény szerint kéri a kérelmét elbírálni. A nyilatkozattételi felhívásban tájékoztatni kell, hogy amennyiben nem nyilatkozik, úgy az Art. 198. § szerinti eljárásban fogja a NAV elbírálni a kérelmet. 

200. Ha az adózó az általános FAM01 jelű adatlap szöveges indokolási részében kéri az Art. 199. § (1) bekezdés szerinti automatikus részletfizetést, akkor az igazgatóság ezen – Art. 199. § (1) bekezdés szerinti - kérelem figyelembevételével hozza meg a döntését. Ha az ilyen formán kért automatikus részletfizetés több, mint 2.000.000 Ft összegű tartozásra irányul, az automatikus részletfizetés iránti kérelmet el kell utasítani. 

201.  Amennyiben az adózó a FAM01 jelű adatlapon nem jelöli az automatikus részletfizetés jelölő négyzetet, vagy a papír alapon benyújtott kérelmében nem hivatkozik az Art. 199. § (1) bekezdés szerinti automatikus részletfizetésre, de a kérelme az összeg és a futamidő tekintetében megfelel az Art. 199. § (1) bekezdése szerinti kritériumoknak, továbbá az adózó a szöveges indokolásban hivatkozik az automatikus fizetési kedvezményre, viszont a nevesített tartozás összege csökkent (vagy megszűnt) a határozathozatal időpontjára, akkor a megtérült összeg tekintetében a kérelmet el kell utasítani, tekintettel arra, hogy az Art. 199. § (1) bekezdése alapján automatikus részletfizetés a NAV-nál nyilvántartott adótartozásra engedélyezhető. 

202.  Amennyiben az automatikus részletfizetés iránti kérelem 12 hónapnál hosszabb futamidőre irányul, részben helyt adó döntéssel 12 havi kedvezmény engedélyezhető a 12 hónapot meghaladó futamidő elutasítása mellett, amennyiben az Art. 199. § (1) bekezdésében meghatározott törvényi feltételek egyebekben fennállnak. A részben helyt adó döntés indokolási részében ki kell térni arra, hogy az automatikus részletfizetés 12 hónapnál hosszabb futamidőre az Art. 199. § (1) bekezdése alapján nem engedélyezhető.

203.  Az automatikus részletfizetés iránti kérelemnek helyt adó határozat ellen az Art. 199. § (4) bekezdése alapján fellebbezésnek helye nincs, emiatt az a kézbesítés napjával véglegessé válik. Az erre vonatkozó korlátozás a rendszerbe beépítésre került. A részben helyt adó és az elutasító határozattal szemben – az általános szabályok szerint – a kézhezvételtől számított 15 napon belül terjeszthető elő fellebbezési kérelem.  Ezen határidő leteltét követő napon, illetve a fellebbezési jogról történő lemondás napján a határozat véglegessé válik.

204.  Az Art. 199. § (3) bekezdése szerint, amennyiben az adózó az automatikus részletfizetésben az esedékes részlet befizetését nem teljesíti, akkor az automatikus részletfizetés érvényét veszíti és a tartozás egy összegben esedékessé válik. Ez esetben a NAV a fennmaradó tartozásra eredeti esedékességtől késedelmi pótlékot számít fel. Ez a határozatok visszarendezése szempontjából annyit jelent, hogy csak nem teljesítés miatt rendezhető vissza a határozat, még abban az esetben is, ha az adózó a kedvezményt részben teljesítette. Emellett természetesen a befizetés (korábbi teljesítés) miatti visszarendezés is lehetséges a rendszerben.

205.  Amennyiben az automatikus részletfizetési kérelem benyújtásának időpontjában ugyanazon (vagy részben ugyanazon) tartozás tekintetében az adózó kérelmére az Art. 198. § (1) bekezdése szerinti fizetési kedvezményi eljárás van folyamatban, akkor először az automatikus részletfizetés tárgyában kell dönteni. Ha az Art. 198. § (1) bekezdése szerinti eljárásban szükséges, a NAV az eljárást az Air. 50. § (2) bekezdés b) pontja szerint 30 nappal meghosszabbítja. Az automatikus részletfizetés tárgyában hozott (részben) helyt adó döntést követően az Art. 198. § (1) bekezdése szerinti eljárást az okafogyottság indokával meg kell szüntetni. Ha azonban az Art. 199. § (1) bekezdése alapján folytatott eljárásban elutasító döntés születik, vagy az Art. 199. § (1) bekezdése szerinti helyt adó, vagy részben helyt adó döntés nem teljes egészében fedi le a 198. § szerinti kérelmet, akkor azt követően az Art. 198. § (1) bekezdése szerinti eljárásban érdemi döntést kell hozni. 

206.  Ha az Art. 198. § (1) bekezdése szerinti eljárásban a (részben) helyt adó döntés már kiadmányozásra került (de még nem vált véglegessé), az automatikus részletfizetés iránti kérelmet a NAV új eljárás keretében bírálja el. Ebben az adózó nyilatkozatát kell kérni arra vonatkozóan, hogy az automatikus részletfizetés iránti kérelmével egyidejűleg kívánja-e az Art. 198. § (1) bekezdése szerinti részletfizetési kérelmét visszavonni. Egyben tájékoztatni szükséges arról, hogy ha a felhívásnak nem tesz eleget, abban az esetben az Air 44. § (1) bekezdése szerinti adózói kérelem alapján kizárólag az Art. 199. § (1) bekezdése szerinti automatikus részletfizetés engedélyezése iránti kérelemként kerül elbírálásra a beadványa, amely az Art. 198. § (1) bekezdése szerinti fizetési kedvezményi eljárás során hozott döntést nem érinti. Amennyiben az adózó a nyilatkozattételi felhívásnak nem tesz eleget, vagy ha az adózó akként nyilatkozik, hogy nem vonja vissza a korábbi részletfizetési kérelmét, akkor az Art. 199. § (1) bekezdés szerinti eljárás okafogyottság miatti megszüntetése indokolt abban az esetben, ha az Art. 199. § (1) bekezdés szerinti részletfizetési kérelem az Art. 198. § (1) bekezdése szerinti eljárásban hozott döntésben rögzített összeggel megegyezik.

207.  Ha az adózó a már végleges határozatban engedélyezett, fizetési könnyítéssel érintett tartozásra terjeszti elő az Art. 199. § (1) bekezdése szerinti automatikus részletfizetés iránti kérelmét és az engedélyezett fizetési könnyítés első részlete még nem esedékes, illetve a már folyamatban lévő fizetési könnyítés esetén az adózó a kérelem benyújtásának napjáig teljesítette a fizetési kötelezettségét, akkor az Art. 199. § (1) bekezdése szerinti eljárás okafogyottság miatti megszüntetése indokolt. Amennyiben a már folyamatban lévő fizetési könnyítés esedékes fizetési kötelezettségével az adózó elmaradásban van, az Art. 198. §-a szerinti eljárásban hozott döntés visszarendezése indokolt, amelyet követően engedélyezhető Art. 199. § (1) bekezdés szerinti automatikus részletfizetés. 

208.  Amennyiben a természetes személy adózó (vagy képviselője) olyan tartozásra terjeszti elő az automatikus részletfizetés iránti kérelmét, ami a párhuzamosan folyó Art. 198. § (1) bekezdése szerinti eljárással, döntéssel vagy folyamatban lévő fizetési könnyítéssel nem érintett, akkor az Art. 199. § (1) bekezdése szerinti döntést ezektől függetlenül kell meghozni.

10. A nem természetes személyek részére engedélyezhető automatikus részletfizetés

209.  Az Art. 199. § (2a) bekezdése alapján a nem természetes személy adózó kérelmére az adóhatóság az általa nyilvántartott, legfeljebb kettő millió forint összegű adótartozásra évente egy alkalommal legfeljebb hathavi pótlékmentes részletfizetést (a továbbiakban: automatikus részletfizetés) engedélyez.

210.  Az Art. 199. § (3) bekezdése szerint pedig, ha az adózó az esedékes részlet befizetését nem teljesíti, a (2a) bekezdés szerinti kedvezményre való jogosultságát elveszti, és a tartozás egy összegben esedékessé válik. Ebben az esetben az adóhatóság a tartozás fennmaradó részére az eredeti esedékesség napjától késedelmi pótlékot számít fel.

211.  Az Art. 199. § (4) bekezdése értelmében a (2a) bekezdés szerint engedélyezett részletfizetésről szóló határozat ellen fellebbezésnek helye nincs.

212. A NAV az automatikus részletfizetés engedélyezésére irányuló eljárását a nem természetes személy adózó törvényes képviselőjének, meghatalmazottjának kérelme alapján folytatja le. Az Itv. 28. § (1) bekezdésében foglaltak szerint az elsőfokú eljárás illetékmentes. 

213.  Az automatikus részletfizetés iránti kérelmét elektronikus úton a FAG01 jelű űrlapon vagy az Online Nyomtatványkitöltő Alkalmazásban (ONYA) kitölthető AUTRESZ elnevezésű adatlapon terjesztheti elő az adózó vagy a képviselője. Az elektronikus ügyintézésre való kötelezettséget és annak terjedelmét az általános fizetési kedvezményi eljárásban is irányadó szabályok (Air. 36. § (4) bekezdésében, a Dáptv. 8. § 24. pontjában, 19. § (1) bekezdésében, és a polgári perrendtartásról szóló 2016. évi CXXX. törvény 7. § (1) bekezdés 6. pontjában foglaltak) alapján kell ellenőrizni. Ha az elektronikus kapcsolattartársa kötelezett adózó nem elektronikus úton illetve, ha mind az elektronikus kapcsolattartásra kötelezett, mind az elektronikus kapcsolattartásra nem kötelezett adózó elektronikus úton ugyan, de nem az Adóig. vhr. 50. §-a szerint terjeszti elő az automatikus részletfizetés iránti kérelmét, akkor a fizetési kedvezményi modulban rendelkezésre álló, elektronikus előterjesztési kötelezettségről szóló tájékoztató levél kiküldését követően az ügyet a rendszerben le kell zárni.

214.  Az automatikus részletfizetési kérelemre vonatkozó eljárást az ELJAR fizetési kedvezményi moduljában kell lefolytatni, ahol a kérelem adatok felvitele során az erre kialakított mezőben jelölni kell, hogy az eljárás nem természetes személy automatikus részletfizetési kedvezményére irányul. A jelölés alapján állnak rendelkezésre a megfelelő iratminták, illetve ez alapján történik a statisztikai adatgyűjtés is. 

215.  A határozat meghozatalára rendelkezésre álló határidő 30 nap. Az ügyintézési határidő számítása az általános szabályok szerint történik. 

216.  A NAV az Art. 198. § (1)-(2) bekezdésében foglalt törvényi feltételek fennállásának vizsgálata nélkül hoz határozatot az automatikus részletfizetésről. Ha az elektronikus kapcsolattartásra nem kötelezett adózó papír alapon terjeszti elő a kérelmét és a RNY-ben elektronikus kapcsolattartásról rendelkezett, vagy az RNY-ben nem rendelkezett a kapcsolattartás módjáról, de a NAV előtt ismert cégkaputárhelye van, akkor a NAV elektronikusan, a cégkaputárhelyre kézbesíti az eljárás során hozott határozatát, végzését, egyéb értesítéseit és felhívásait (a továbbiakban ezen pontban: iratokat). Egyebekben, ha az adózó elektronikus kapcsolattartásra kötelezett, vagy ha az elektronikus kapcsolattartásra nem kötelezett adózó a kérelmét elektronikus úton terjeszti elő, a NAV az iratokat elsősorban elektronikus úton közli az adózóval vagy a kérelmet benyújtó képviselőjével, kivéve, ha az elektronikus kapcsolattartásra nem kötelezett adózó az RNY-ben nem járul hozzá az elektronikus kapcsolattartáshoz.

217.  Nem engedélyezhető az automatikus részletfizetési kedvezmény:
a) ha az adózó adószámláján a NAV által nyilvántartott – a levont kötelezettségek és az Art. hatálya alá nem tartozó fizetési kötelezettségek nélkül számított – adó a 2.000.000 forintot meghaladja,
b) a természetes személyek jövedelemadójának előlegére, a levont jövedelemadóra és a kifizető által természetes személytől levont járulékokra,
c) ha az adózó a tartozását megfizette vagy az korábbi végrehajtási tevékenység útján teljesült,
d) ha a tartozás visszatartás vagy átvezetés útján kiegyenlítésre került,
e) ha az adózó a tárgyévben már részesült automatikus részletfizetési kedvezményben,
f) 6 hónapnál hosszabb futamidőre.

218.  A NAV a fenti törvényi feltételek fennállását a határozat hozatalának időpontjára vonatkozóan vizsgálja. Az eljárás során kizárólag az automatikus részletfizetés Art. 199. § (2a) bekezdésében foglalt törvényi feltételeinek fennállását kell vizsgálni.

219.  Az Art. 199. § (2a) bekezdése tekintetében is érvényesül az Art. 198. § (3) bekezdésében meghatározott tilalom, ezért a nem természetes személy adózók esetében a természetes személyek jövedelemadójának előlegére, a levont jövedelemadóra és a természetes személytől levont járulékokra nem engedélyezhető a részletfizetés.

220.  Ha az adózó a FAG01 jelű adatlapon nem az automatikus részletfizetésre vonatkozó jelölő négyzet kitöltésével jelöli az Art. 199. § (2a) bekezdés szerinti kérelmét, hanem általános adatlapot tölt ki, de az összeg és a részletek száma is megfelel az Art. 199. § (2a) bekezdése szerinti kritériumoknak, először azt kell megvizsgálni, hogy az Art. 198. §-a szerinti eljárásban el lehet-e bírálni. Ha nyilatkozattételi felhívás küldése nélkül az Art. 198. §-a alapján – a csatolt adatok, iratok/dokumentumok alapján - egyértelmű döntés kiadmányozható, úgy a kérelmet ennek megfelelően kell elbírálni. Ha az eljárás során elutasító döntés kerül kiadmányozásra, úgy a döntésben tájékoztatni kell az adózót a 199. § (2a) bekezdése szerinti kedvezmény lehetőségéről. Amennyiben az illetékes igazgatóság úgy ítéli meg, hogy az eljárásban nyilatkozattételi felhívás küldésére van szükség akkor a felhívásban tájékoztatni szükséges az adózót az Art. 199. § (2a) bekezdése szerinti részletfizetés lehetőségéről és nyilatkoztatni kell arra vonatkozóan, hogy melyik típusú kedvezmény szerint kéri a kérelmét elbírálni. A nyilatkozattételi felhívásban tájékoztatni kell, hogy amennyiben nem nyilatkozik, úgy az Art. 198. §-a szerinti eljárásban fogja a NAV elbírálni a kérelmet. 

221.  Ha az adózó az általános FAG01 jelű adatlap szöveges indokolási részében kéri az Art. 199. § (2a) bekezdés szerinti automatikus részletfizetést, akkor az igazgatóság ezen – Art. 199. § (2a) bekezdés - kérelem figyelembevételével hozza meg a döntését. Ha az ilyen formán kért automatikus részletfizetés több, mint 2.000.000 Ft összegű tartozásra irányul, az automatikus részletfizetés iránti kérelmet el kell utasítani.

222.  Amennyiben az adózó a FAG01 jelű adatlapon nem jelöli az automatikus részletfizetés jelölő négyzetet, de a kérelme az összeg és a futamidő tekintetében megfelel az Art. 199. § (2a) bekezdése szerinti kritériumoknak, továbbá az adózó a szöveges indokolásban hivatkozik az automatikus fizetési kedvezményre, viszont a nevesített tartozás összege csökkent (vagy megszűnt) a határozathozatal időpontjára, akkor a megtérült összeg tekintetében a kérelmet el kell utasítani, tekintettel arra, hogy az Art. 199. § (2a) bekezdése alapján automatikus részletfizetés a NAV-nál nyilvántartott adótartozásra engedélyezhető. 

223.  Amennyiben az automatikus részletfizetés iránti kérelem 6 hónapnál hosszabb futamidőre irányul, részben helyt adó döntéssel 6 havi kedvezmény engedélyezhető a 6 hónapot meghaladó futamidő elutasítása mellett, amennyiben az Art. 199. § (2a) bekezdésében meghatározott törvényi feltételek egyebekben fennállnak. A részben helyt adó döntés indokolási részében ki kell térni arra, hogy az automatikus részletfizetés 6 hónapnál hosszabb futamidőre az Art. 199. § (2a) bekezdése alapján nem engedélyezhető.

224.  Ha az adózó a FAG01 jelű adatlapon nem jelöli az automatikus részletfizetés jelölő négyzetet, de a kérelem az összeg és a futamidő tekintetében megfelel az Art. 199. § (2a) bekezdés szerinti kritériumoknak, és a kérelem indokolási részében az adózó hivatkozik az automatikus részletfizetés lehetőségére, azonban emellett az adatlapon mérséklést is kér, a kérelem ketté iktatásával két külön eljárást kell lefolytatni. Amíg a mérséklés vonatkozásában vizsgálni kell az adózó gazdálkodási adatait és a mérséklés törvényi feltételeinek fennállását, addig az automatikus részletfizetési eljárás mentes ezen körülmények feltárásától. Ebben az esetben először a mérséklés tárgyában kell dönteni. Az adómérséklés engedélyezésére irányuló kérelem előzetes elbírálására tekintettel az automatikus részletfizetés engedélyezésére irányuló eljárás az Air. 50. § (2) bekezdés b) pontja alapján meghosszabbítható.

225.  Az automatikus részletfizetés iránti kérelemnek helyt adó határozat ellen az Art. 199. § (4) bekezdése alapján fellebbezésnek helye nincs, emiatt az a kézbesítés napjával végleges. Az erre vonatkozó korlátozás a rendszerbe beépítésre került. A részben helyt adó és az elutasító határozattal szemben – az általános szabályok szerint – a kézhezvételtől számított 15 napon belül terjeszthető elő fellebbezési kérelem.  Ezen határidő leteltével, illetve a fellebbezési jogról történő lemondás napján a határozat véglegessé válik.

226. Az Art. 199. § (3) bekezdése alapján, ha az adózó az esedékes részlet befizetését nem teljesíti, az automatikus részletfizetésre való jogosultságát elveszti, és a tartozás egy összegben esedékessé válik. Ez esetben a NAV az automatikus részletfizetést visszarendezi, vagyis olyan helyzetet teremt, mintha annak engedélyezése meg sem történt volna. Ennek keretében a még fennmaradó tartozás tételeit az eredeti esedékességekkel követeli az adózótól, és arra az eredeti esedékességtől késedelmi pótlékot számít fel. Az automatikus részletfizetést vissza kell rendezni akkor is, ha az adózó az esedékességig akár csak egyetlen részletet nem teljesít, ebben az esetben a fizetési kedvezményi modulban csak a „nem teljesítés” funkciógombot lehet használni. Ez az automatikus részletfizetés visszarendezése szempontjából annyit jelent, hogy ilyen esetben csak nem teljesítés miatt rendezhető vissza, még abban az esetben is, ha az adózó a kedvezményt részben teljesítette (tehát a fizetési kedvezményi modulban a „részbeni teljesítés” miatti visszarendezés funkciógomb ebben az esetben nem alkalmazható). Emellett a befizetés (korábbi teljesítés) miatti visszarendezés funkciógomb alkalmazása is lehetséges a rendszerben, amennyiben idő előtti, teljes körű befizetés történik.

227. Amennyiben az automatikus részletfizetési kérelem benyújtásának időpontjában ugyanazon (vagy részben ugyanazon) tartozás tekintetében az adózó kérelmére az Art. 198. § (1) bekezdése szerinti fizetési kedvezményi eljárás van folyamatban, akkor először az automatikus részletfizetés tárgyában kell dönteni. Az automatikus részletfizetés tárgyában hozott (részben) helyt adó döntést követően az Art. 198. § (1) bekezdése szerinti eljárást az okafogyottság indokával meg kell szüntetni. Ha azonban az Art. 199. § (2a) bekezdése alapján folytatott eljárásban elutasító döntés születik, vagy az Art. 198. § (1) bekezdés szerinti kérelemmel érintett összeg nagyobb, mint a 199. § (2a) bekezdés szerinti (részben) helyt adó döntéssel érintett összeg, akkor azt követően az Art. 198. § (1) bekezdése szerinti eljárásban érdemi döntést kell hozni.  

228. Ha az Art. 198. § (1) bekezdése szerinti eljárásban a (részben) helyt adó döntés már kiadmányozásra került (de még nem vált véglegessé), az automatikus részletfizetés iránti kérelmet a NAV új eljárás keretében bírálja el. Ebben az adózó nyilatkozatát kell kérni arra vonatkozóan, hogy az automatikus részletfizetés iránti kérelmével egyidejűleg kívánja-e az Art. 198. § (1) bekezdése szerinti részletfizetési kérelmét visszavonni. Egyben tájékoztatni szükséges arról, hogy ha a felhívásnak nem tesz eleget, abban az esetben az Air 44. § (1) bekezdése szerinti adózói kérelem alapján kizárólag az Art. 199. § (2a) bekezdése szerinti automatikus részletfizetés engedélyezése iránti kérelemként kerül elbírálásra a beadványa, amely az Art. 198. § (1) bekezdése szerinti fizetési kedvezményi eljárás során hozott döntést nem érinti. Amennyiben az adózó a nyilatkozattételi felhívásnak nem tesz eleget, vagy ha az adózó akként nyilatkozik, hogy nem vonja vissza a korábbi részletfizetési kérelmét, akkor az Art. 199. § (2a) bekezdés szerinti eljárás okafogyottság miatti megszüntetése indokolt abban az esetben, ha az Art. 199. § (2a) bekezdés szerinti részletfizetési kérelem az Art. 198. § (1) bekezdése szerinti eljárásban hozott döntésben rögzített összeggel megegyezik.

229. Ha az adózó a már végleges határozatban engedélyezett, fizetési könnyítéssel érintett tartozásra terjeszti elő az Art. 199. § (2a) bekezdése szerinti automatikus részletfizetés iránti kérelmét és az engedélyezett fizetési könnyítés első részlete még nem esedékes, illetve a már folyamatban lévő fizetési könnyítés esetén az adózó a kérelem benyújtásának napjáig teljesítette a fizetési kötelezettségét, akkor az Art. 199. § (2a) bekezdése szerinti eljárás okafogyottság miatti megszüntetése indokolt. Amennyiben a már folyamatban lévő fizetési könnyítés esedékes fizetési kötelezettségével az adózó elmaradásban van, az Art. 198. §-a szerinti eljárásban hozott döntés visszarendezése indokolt, amelyet követően engedélyezhető Art. 199. § (2a) bekezdés szerinti automatikus részletfizetés. 

230. Amennyiben a nem természetes személy adózó (vagy képviselője) olyan tartozásra terjeszti elő az automatikus részletfizetés iránti kérelmét, ami a párhuzamosan folyó Art. 198. § (1) bekezdése szerinti eljárással, döntéssel vagy folyamatban lévő fizetési könnyítéssel nem érintett, akkor az Art. 199. § (2a) bekezdése szerinti döntést ezektől függetlenül kell meghozni.

231. A FAG01 jelű adatlapon az Art. 156. § szerinti megbízható adózó fizetési könnyítési kérelme és az Art. 199. § (2a) bekezdés szerinti automatikus részletfizetési kérelem nem jelölhető együtt. Amennyiben azonban az adózó nem jelöli egyik jelölő négyzetet sem, hanem a FAG01 jelű adatlap indokolási részében mindkét kedvezményt kéri, vagy az Art. 199. § (2a) bekezdés szerinti automatikus részletfizetési kérelem benyújtásának időpontjában ugyanazon (vagy részben ugyanazon) tartozás tekintetében az Art. 156. § szerinti – megbízható adózó automatikus fizetési könnyítési kérelmére indult – eljárás van folyamatban, akkor az adózó részére nyilatkozattételi felhívást kell küldeni. A nyilatkozattételi felhívásban tájékoztatni kell az adózót mind az Art. 156. § szerinti megbízható adózó részére engedélyezhető automatikus fizetési könnyítésről, mind pedig az Art. 199. § (2a) bekezdés szerinti automatikus részletfizetésről. Nyilatkoztatni kell továbbá arra vonatkozóan is, hogy valamelyik kedvezményre vonatkozó kérelmét kívánja-e visszavonni. Tájékoztatni kell az adózót arról is, hogy amennyiben nem nyilatkozik, vagy nyilatkozatában mind a két típusú fizetési kedvezményre vonatkozó kérelmét fenn kívánja tartani, úgy a NAV először az Art. 156. § szerinti fizetési kedvezmény tárgyában fog dönteni. Az Art. 156. § szerinti fizetési könnyítés tárgyában hozott helyt adó döntést követően az Art. 199. § (2a) bekezdése szerinti eljárást az okafogyottság indokával meg kell szüntetni. Ha azonban az Art. 156. §-a alapján folytatott eljárásban hozott helyt adó vagy részben helyt adó döntést követően az adózónak levont, vagy más tartozása is marad, vagy a NAV az Art. 156. § alapján lefolytatott eljárásban elutasító döntést hoz, akkor az automatikus részletfizetés szerinti kérelem esetében is érdemi eljárást kell lefolytatni. Abban az esetben, ha az Art. 156. § szerinti eljárásban elutasító döntés születik, akkor azt követően az Art. 199. § (2a) bekezdése szerint kell eljárni.  

11. Fizetési kedvezmény engedélyezése az Ákr. hatálya alá tartozó eljárásokban

232. Az Ákr. eljárási szabályait kell alkalmazni az adószámlán nyilvántartott:
a) a fémkereskedelmi bírság (953),
b) a közigazgatási bírság (957),
c) a dohánytermék kiskereskedelmi bírság (955) kötelezettségre.
d) a 215-ös adónemen belül KJI-BU0 bizonylat-tételtípus párral könyvelt Büat. szerinti bírságra, ha a fizetési kedvezményi kérelemmel érintett tartozás nem áll végrehajtás alatt.

233. Azokban az eljárásokban, ahol az Ákr. szabályait kell alkalmazni, ha az ágazati jogszabály ezt kifejezetten nem teszi lehetővé, fizetési kedvezmény a 232. pont szerinti köztehernemekre nem engedélyezhető, kivéve az Avt. 120. §-a alapján.

234. A 233. pontban foglaltaktól eltérően a fémkereskedelmi bírságra (953) és a NAV által kiszabott közigazgatási bírságra (957) vonatkozó jogszabályok alapján e kötelezettségekre esedékesség előtt – vagy igazolási kérelemmel esedékesség után – előterjesztett kérelemre részletfizetés vagy fizetési halasztás engedélyezhető. 

235. Az Ákr. 134. §-a a közigazgatási eljárásban a végrehajtást foganatosító szervként – fő szabályként – az állami adóhatóságot nevesíti. A NAV az Avt. szabályait alkalmazza a végrehajtási eljárás során. Az Avt. 2. §-a lehetővé teszi, hogy a 232. pontban felsorolt kötelezettségekre irányuló fizetési kedvezményi kérelmeket – amennyiben végrehajtás alatt állnak – az Art. fizetési kedvezményi és az Air. eljárási szabályai szerint bírálja el a NAV. 

236. A végrehajtást megelőző szakaszban előterjesztett kérelem alapján rendszeren kívül, míg a végrehajtás alatt lévő tartozásokra irányuló kérelem alapján a fizetési kedvezményi modulban folytatható le az eljárás. 


VII. Fejezet
 A Vámtv. hatálya alá tartozó kötelezettségekre vonatkozó szabályok

237. A Vámtv. hatálya alá tartozó kötelezettségeket érintő fizetési kedvezményekre vonatkozóan részletes szabályozást tartalmaz az UVK, a Vámtv. és az uniós vámjog végrehajtásának részletes szabályairól szóló 11/2016. (IV. 29.) NGM. rendelet (a továbbiakban: NGM. rend.). Az érintett adónemek az alábbiak:
a)   NAV Importtermék általános forgalmi adó (902),
b)   NAV Uniós vámbevételek (910),
c)   NAV Import jövedéki és energia adó (956),
d)   NAV Vám- és adóbírság, kamat (999).

238. A 999-es adónem kivételével – amit a REBIZ rendszerben 64V rendezőbizonylattal kell könyvelni – valamennyi kötelezettség tételes elszámolású, a TERI-ben könyvelendő köztehernem.

239. A Vámtv. szerinti részletfizetési eljárást az Art. eljárási szabályainak megfelelően a fizetési kedvezményi modulban kell folytatni.

240. A NAV által nyilvántartott vámok és egyéb terhek (az áru behozatalához kapcsolódó fizetési kötelezettség, melynek kiszabása, beszedése, ellenőrzése a NAV hatáskörébe tartozik, így különösen a jövedéki adó, az általános forgalmi adó, az energiaadó) megfizetésére az UVK 112. cikkében, a Vámtv. 165. §-ában, valamint az NGM. rend. 31. §-ában foglaltak alapján legfeljebb 12 hónapra részletfizetés engedélyezhető, ha a fizetési nehézség:
a)  a kérelmezőnek nem róható fel, vagy annak elkerülése érdekében úgy járt el, ahogy az az adott helyzetben tőle elvárható,
b)  átmeneti jellegű, tehát a kötelezettség későbbi megfizetése valószínűsíthető.

241. A kérelem elbírálása és a feltételek megállapítása során figyelembe kell venni a fizetési nehézség kialakulásának körülményeit. Természetes személy kérelmére a részletfizetés akkor is engedélyezhető, ha a kérelmező igazolja, hogy a vámok és egyéb terhek azonnali vagy egy összegű megfizetése jövedelmi, vagyoni és szociális körülményeire is tekintettel aránytalanul súlyos terhet jelent.

242. A részletfizetés engedélyezésének feltétele:
a)   biztosíték nyújtása, kivéve, ha az az adósnak súlyos gazdasági vagy szociális nehézséget okozna és
b) a részletfizetéssel érintett összegre hitelkamat felszámítása.

243. A hitelkamatot az engedélyezett részletfizetés időtartamának napjaira kell felszámítani, a kérelem benyújtásának napján érvényes egy százalékponttal növelt jegybanki alapkamat 365-öd részének megfelelő napi mértékben a részletfizetést engedélyező határozat keltétől az engedélyezett fizetési határidő lejártának napjáig. A hitelkamat felszámításának részletes szabályait a NGM rend. 32. §-a tartalmazza. A felszámított hitelkamatot a 999-es adónemre kell könyvelni. Az UVK 112. cikkének (4) bekezdése alapján hitelkamat nem számítható fel, ha az egyes beszedési intézkedésekhez tartozó összeg kevesebb 10 EUR-nál.

244. Az UVK 112. cikk (3) bekezdése alapján a NAV akkor tekinthet el az engedélyezett részletfizetéssel összefüggésben vámbiztosíték megkövetelésétől vagy hitelkamat felszámításától, ha az adós helyzetének okmányokkal alátámasztott értékelése alapján megállapítást nyer, hogy ez súlyos gazdasági vagy szociális nehézségeket okozna. Az engedélyezett részletfizetéshez kapcsolódóan a NAV különösen indokolt esetben, a Vámtv. 165. § (7)-(10) bekezdéseiben foglalt feltételek szerint dönthet úgy is, hogy a kérelmezőt a vámbiztosíték megkövetelése alól és a hitelkamat felszámításától egyaránt mentesíti.

245. A Vámtv. 87. § (5) bekezdése alapján a vámigazgatási bírság mérséklésére, elengedésére irányuló Art. szabályai szerint folytatott eljárásban az engedélyezés törvényi feltételeit az Art.  201. §-ában foglaltaknak megfelelően szükséges vizsgálni. 

246.  A vámigazgatási bírság késedelmes megfizetése esetén a Vámtv. 87. § (4) bekezdésének és az UVK 114. cikk (1) bekezdésének megfelelően a jegybanki alapkamat két százalékponttal növelt értékének megfelelő mértékű kamat kerül felszámításra, de csak abban az esetben, ha annak számított értéke meghaladja az 5.000 forintot. Fizetési könnyítés engedélyezésére a jogszabály nem ad lehetőséget.

247.  A NAV által egyedileg megállapított késedelmi kamatra fizetési kedvezményi eljárásban fizetési könnyítés nem engedélyezhető, nem mérsékelhető és nem engedhető el. 

248.  A NAV által egyedileg megállapított hitelkamat nem mérsékelhető, megfizetésére fizetési könnyítés nem engedélyezhető. 

249.  Tekintettel arra, hogy a hitelkamat az engedélyezett részletfizetés tartamára felszámított kamat – az Art. szerinti futamidős pótlékhoz hasonlóan – amennyiben az adózó nem fizeti meg, a részletfizetést vissza kell rendezni, és a hitelkamat helyett késedelmi kamatot kell felszámítani.

VIII. Fejezet
Az Avt. szerinti fizetési kedvezmények


250.  Az Avt. alapján a végrehajtási megkeresésekben kimutatott tartozásokra irányuló fizetési kedvezményi kérelmek elbírálása az igazgatóságok fizetési kedvezményi szakterületének feladatkörébe tartozik. 

251.  Az Avt. szerint a végrehajtási megkeresések alábbi csoportjai különíthetőek el: 
a) adók módjára behajtandó köztartozások (a továbbiakban: ambk), 
b) európai uniós forrásból társfinanszírozott támogatások,
c)  önkormányzati adóhatóság által nyilvántartott helyi adóval, illetve gépjárműadóval összefüggő tartozások,
d) hallgatói hiteltartozások,
e) az Ákr. alapján átadott fizetési kötelezettségek, 
f) törvényszéki megkeresésen alapuló kötelezettségek,
g) bíróság által a NAV javára megállapított fizetési kötelezettség.

252.  A 251. pont b) és d) alpontjaiban szereplő tartozások, valamint az e) alpontban foglalt fizetési kötelezettségek közül a behajtást kérő hatóság részben vagy egészben saját bevételét képező kötelezettségek, továbbá a külföldön jogalap nélkül felvett álláskeresési ellátások behajtására irányuló tagállami megkeresés vonatkozásában benyújtott fizetési kedvezmény iránti kérelem elbírálása nem tartozik a NAV hatáskörébe, ezeket a kérelmeket a megkereső részére a beérkezést követő 5 napon belül megküldi. Az f) alpontban foglalt fizetési kötelezettségek közül a fiatalkorúval szemben kiszabott pénzbüntetésre, a bűnügyi költségre és a bíróság által kiszabott rendbírságra irányuló fizetési kedvezményi eljárás szintén nem tartozik a NAV hatáskörébe, az ilyen kérelmet is át kell tenni a végrehajtást kérő szervhez. 

253.  A 251. pont a), c), f) és g) alpontjai valamint az e) alponton belül a központi költségvetést megillető bevételek tekintetében a NAV a végrehajtási eljárás során érkezett fizetési kedvezményi kérelmeket az Art. XXV. fejezetében foglaltak szerint bírálja el. Így kérelemre az Art. 199. § (1) és az Art. 199. § (2a) bekezdése szerinti automatikus részletfizetés is engedélyezhető. A 251. pont f) alpont szerinti tartozás nem mérsékelhető.

254.  A 253. pont szerinti kötelezettségek tekintetében a végrehajtást megelőzően előterjesztett fizetési kedvezményi kérelem elbírálása az előíró szerv feladatkörébe tartozik. A kötelezettség végrehajtásra való átadását megelőzően a NAV-hoz előterjesztett fizetési kedvezményi kérelmet a NAV átteszi a hatáskörrel rendelkező szervhez.

255.  Az adók módjára behajtandó köztartozás és az önkormányzati megkeresésen alapuló kötelezettségek mérsékléséhez a behajtást kérő előzetes hozzájárulása szükséges, ezért mérséklési kérelem esetében – a kérelem másolatának egyidejű megküldésével – a NAV elektronikus úton tájékoztatja a megkeresőt a kérelem beérkezéséről és 8 napos határidő kitűzésével kéri a behajtást kérőt, hogy a Megkereső szervezet nyilatkozata mérséklési kérelem tárgyában, valamint fizetési kedvezményi kérelem áttétele (a továbbiakban: MNYIL) űrlap kitöltésével tegyen nyilatkozatot a mérséklésre vonatkozóan.

256.  Ha az adós a behajtást kérőnél terjeszti elő a fizetési kedvezmény iránti kérelmét, a behajtást kérő elbírálás céljából elektronikus úton haladéktalanul köteles megküldeni a kérelmet a NAV-nak az MNYIL űrlap kíséretében, melyen egyidejűleg nyilatkoznia kell a mérséklési kérelem tárgyában is. Amennyiben a kérelem áttételével egyidejűleg nem teszi meg a megkereső szerv a mérséklésre vonatkozó nyilatkozatát, akkor azt úgy tekinti a NAV, hogy „a megkereső nem nyilatkozott” és ebben az esetben a rendelkezésre álló információk alapján dönt. 

257.  Ha a kérelmező az Art. szabályai szerint elektronikus úton köteles előterjeszteni a kérelmét, a megkereső szerv által elektronikus úton megküldött – de nála egyébként papír alapon előterjesztett – kérelem nem felel meg ennek a követelménynek. Ebben az esetben az adósnak szóló tájékoztató levél kiküldése mellett az eljárást le kell zárni. 

258.  Ha a mérséklés engedélyezéséhez a behajtást kérő nem járul hozzá, ehhez a NAV kötve van, és függetlenül attól, hogy a tényállás tisztázása során feltárt körülmények alapján a mérséklés törvényi feltételei fennállnak-e, a döntés csak elutasítás lehet. Ha a megkereső szerv a mérsékléshez hozzájárul, vagy nem nyilatkozik, a NAV a törvényi feltételek fennállása esetén a tartozást mérsékelheti.

259.  Az Avt. 108. §-a szerint az adók módjára behajtandó köztartozásra, az önkormányzati megkeresésen alapuló kötelezettségekre és a törvényszéki megkeresésen alapuló kötelezettségekre a NAV késedelmi pótlékot nem számít fel, ezért az engedélyezett fizetési könnyítés tartamára sem pótlékolható a kötelezettség, a fizetési könnyítés pótlékmentesen kerülhet engedélyezésre.

260.  A fizetési kedvezményi határozat véglegessé válását követően – a véglegesítéssel egyidejűleg – a NAV tájékoztatja a megkeresőt az őt érintő kötelezettség(ek) tekintetében hozott fizetési könnyítési vagy mérséklési döntésről (függetlenül attól, hogy az elutasító, helyt adó vagy részben helyt adó) illetve később a határozat esetleges visszarendezéséről.  

261.  Az Ákr. alapján átadott, központi költségvetést megillető bevételek tekintetében a fizetési kedvezményi kérelmek elbírálása a NAV hatáskörébe tartozik. Esetükben, valamint a 251. pont g) alpontja szerinti tartozás tekintetében a fizetési kedvezményi kérelmek elbírálása az adók módjára behajtandó köztartozásokra vonatkozó szabályok szerint történik, a következő eltérésekkel:
a)  mérséklési kérelem esetében nincs szükség előzetes hozzájáruló nyilatkozat bekérésére,
b)  fizetési könnyítés tartamára az Art. szerinti pótlékot kell felszámítani a határozat keltétől, azonban, ha a pótlék teljes összege nem éri el az 5 000 forintot, akkor a pótlék nem kerül előírásra.


IX. Fejezet
A jogorvoslati eljárás

262.  A fizetési kedvezményi kérelmek elbírálására indult eljárásokban a kérelmezőt ugyanazok a rendes jogorvoslatok (valamint a felügyeleti intézkedés megtételére irányuló kérelem) illetik meg, mint az egyéb eljárásokban. A fellebbezés benyújtása illetékköteles. Az Art. XXV. fejezetében szabályozott fizetési kedvezményekhez kapcsolódó fellebbezés esetén a NAV nem fizetési kötelezettséget állapít meg, hanem az egyébként előírt fizetési kötelezettségtől való eltérés engedélyezéséről határoz, ezért a fellebbezési illetéket az Itv. 29. § (2) bekezdés második fordulata alapján kell megállapítani. Az Itv. 29. § (2) bekezdése értelmében a fizetési kedvezményi határozattal szemben benyújtott fellebbezés esetében, ha a fellebbezési eljárás tárgyának értéke pénzben nem állapítható meg a fellebbezési illeték mértéke természetes személy vagy egyéni vállalkozó esetében 5.000 forint, gazdálkodó szervezet esetében – ide nem értve az egyéni vállalkozót - pedig 15.000 forint. Az Itv. 29. § (4) bekezdése alapján a végzés ellen benyújtott fellebbezésért 3 000 forint illetéket kell fizetni. Ha a végzés csak a határozat vagy az eljárást megszüntető végzés elleni fellebbezéssel együtt támadható meg, és az ügyfél a végzés felülvizsgálatát is kéri, akkor csak a határozat elleni fellebbezés illetékét kell megfizetni. A megbízható adózó automatikus fizetési könnyítési eljárásában előterjesztett fellebbezése az Itv. 28. § (1) bekezdése alapján illetékmentes.

263.  A természetes személyek költségmentességi kérelmének elbírálása során az Air. 4-5. §-aiban és a 134-135. §-aiban foglaltak alapján jár el a NAV. A költségmentességre vonatkozó részletszabályokat az Adóig. vhr. I/A fejezet 13/F. alcíme tartalmazza.  

264.  Az Air. 126. § (1)-(2) bekezdései alapján a NAV az adózót – 8 napos határidő kitűzésével – hiánypótlásra hívja fel abban az esetben, ha a fellebbezési kérelem nem egyértelmű vagy ellentmondásos tartalmú, továbbá, ha a fellebbezési kérelem elkésett és az adózó egyidejűleg igazolási kérelmet nem terjesztett elő. A jogszabály nem lehetőségként, hanem kötelezettségként írja elő a NAV számára a hiánypótlási felhívás kiküldését. A két felhívás időtartama viszont kiesik a 15 napos felterjesztési határidőre vonatkozó ügyintézési határidő számításból.

265.  Ha a kérelmező a felhívásra határidőben nem nyilatkozik, vagy a felhívás ellenére sem nyújt be igazolási kérelmet, illetve azt a NAV nem fogadja el, akkor a fellebbezési kérelmet, továbbá a fellebbezésre nem jogosulttól származó fellebbezést, valamint az önálló fellebbezéssel meg nem támadható végzés ellen irányuló fellebbezési kérelmet az első fokon eljáró igazgatóság – a saját hatáskörben történő módosítás kivételével – visszautasítja.

266.  Ha az igazolási kérelmet az első fokon eljáró igazgatóság elfogadja, a fellebbezést határidőben benyújtottnak kell tekinteni. Az igazolási kérelem elfogadásáról és elutasításáról végzésben kell rendelkezni. Az elutasító végzés ellen az Air. 122. § (3) bekezdés c) pontja alapján önálló fellebbezésnek van helye. 

267.  Az Air. 124. § (3) bekezdése szerint a fellebbezésben – a semmisségi okon kívül – nem lehet olyan új tényt állítani, illetve olyan új bizonyítékra hivatkozni, amelyről a fellebbezésre jogosultnak az elsőfokú döntés meghozatala előtt tudomása volt, azonban a bizonyítékot az adóhatóság felhívása ellenére nem terjesztette elő, a tényre nem hivatkozott. Ugyanakkor nem elhanyagolható feltétel az, hogy a NAV a tényállás tisztázása során bizonyítottan felhívta az adózót a bizonyítékok előterjesztésére és egyben felhívta a figyelmét a mulasztás jogkövetkezményeire.

268.  Az Air. 74. §-a szerint a fellebbezésre jogosult a fellebbezési határidőn belül vagy a döntés közlése előtt a fellebbezési jogáról szóban vagy írásban lemondhat, a szóban történő lemondást jegyzőkönyvbe kell foglalni. A fellebbezési jogról történő lemondó nyilatkozat nem vonható vissza. A döntés közlése előtt a kérelem teljesítésének esetére mondhat le az adózó a fellebbezési jogáról, és ebben az esetben a közléssel a döntés véglegessé válik.  

269.  A fellebbezést az ügy összes iratával együtt a fellebbezés beérkezésének napjától számított 15 napon belül az első fokon eljáró igazgatóság a Fellebbviteli Igazgatósághoz, vagy – ha a kérelemmel érintett összeg az 1 milliárd forintot eléri vagy meghaladja – a KI-hoz felterjeszti, kivéve, ha a megtámadott határozatot (végzést) visszavonja, illetőleg a fellebbezésnek megfelelően módosítja, kijavítja vagy kiegészíti. A saját hatáskörű módosítás esetén fizetési kedvezmény attól függetlenül engedélyezhető, hogy ezt megelőzően helyt adó, részben helyt adó vagy elutasító határozat született. Az elsőfokú határozat visszavonására abban az esetben kerülhet sor, ha azt az eljárás megszüntetése követi.

270.  Az Air. 128. §-a alapján felettes adóhatóság, kérelemre vagy hivatalból, az adópolitikáért felelős miniszter, illetve az állami adó- és vámhatóságot irányító miniszter hivatalból felügyeleti intézkedést tesz, ha az ügyben eljárt adóhatóság határozata, önálló fellebbezéssel megtámadható végzése (intézkedése) jogszabálysértő, vagy a határozat, az önálló fellebbezéssel megtámadható végzés meghozatalára (intézkedésre) jogszabálysértő módon nem került sor. Felügyeleti intézkedés iránti kérelmet egy alkalommal, a döntés véglegessé válásától számított 1 éves jogvesztő határidőn belül lehet előterjeszteni. Az adópolitikáért felelős miniszter, illetve az állami adó- és vámhatóságot irányító miniszter abban az esetben jár el, ha a felettes adóhatóság az ügyben már döntést hozott, viszont nem tehet felügyeleti intézkedést, ha az ügyben eljárt adóhatóság döntését, illetve döntésrészét a közigazgatási bíróság már elbírálta. 

271.  A felügyeleti intézkedés iránti kérelemre indult eljárás illetékköteles (Itv. 29. § (3) bekezdése). Az eljárási illeték mértéke megegyezik a 262. pont szerinti illetékkel. Felügyeleti intézkedés iránti kérelem esetében is alkalmazni kell a 267. pontban foglaltakat az Air. 128. § (2a) bekezdése alapján.

  
X. Fejezet
Az adótartozás megfizetésére kötelezett személyek fizetési kedvezményi kérelmeinek kezelése

272.  Az Art. 59. §-a szerinti, az adótartozás megfizetésére kötelezett személyek által benyújtott fizetési kedvezményi kérelmek elbírálása a kötelezettek lakóhelye, székhelye szerinti igazgatóság illetékességébe, míg az 51-es igazgatósági kódú kötelezettek esetében a Kiemelt Adó- és Vámigazgatóság hatáskörébe tartozik.

273.  Az adótartozás megfizetésére kötelezett személyek által benyújtott kérelmek elbírálása során az eljárási rendben foglaltakat kell alkalmazni azzal, hogy az adótartozás megfizetésére kötelezett személyek esetében engedélyezhető fizetési könnyítés azon tartozásokra is, melyeknél a jogszabály az adózó által benyújtott kérelem teljesíthetőségét a követelések levont jellegére tekintettel kizárta, így a levont jövedelemadóra, valamint a kifizető által a természetes személytől levont járulékokra. Az adó megfizetésére kötelezettek kérelmük alapján – a mérséklés törvényi feltételeinek fennállása esetén – a levont jellegű kötelezettségek megfizetése alól mentesíthetőek, azaz rájuk vonatkozóan a mérséklés engedélyezhető. A határozatban azonban fel kell hívni a figyelmet arra, hogy ez a kedvezmény az egyetemleges kötelezettek és az eredeti adóalany fizetési kötelezettségét nem befolyásolja.

274.  Az Art. 59. §-a szerinti, az adótartozás megfizetésére kötelezett személy részére engedélyezett fizetési könnyítés és mérséklés sem a kötelezett, sem az adózó adószámláján nem kerül könyvelésre, annak nyilvántartásáról a NAV egyéb módon gondoskodik.

XI. Fejezet
Adatlapok

275.  Ha a fizetési kedvezményi kérelem elbírálásához nem áll rendelkezésre elegendő információ, a NAV a vagyoni, jövedelmi, gazdálkodási és szociális adatok megismerése végett  nyilatkozattételre vonatkozó felhívás keretében  az adózót adatlap kitöltésére is felhívhatja.

276.  Ilyen esetben az adózót, valamint (amennyiben az adatkérés a vele együtt élő hozzátartozókat is érinti) az egyéb személyeket tájékoztatni kell, hogy az adatszolgáltatás önkéntes, és annak célja a fizetési kedvezményi kérelem elbírálásához szükséges tényállás megállapítása, továbbá az adatlapon kérni kell az érintett személyek kifejezett hozzájárulását az adatkezeléshez. Az adózót arról is tájékoztatni kell, hogy az adatok közlésének megtagadása vagy elmulasztása esetén a kérelem a hatóság rendelkezésére álló adatok alapján kerül elbírálásra, és később a fellebbezési eljárásban már nem hivatkozhat olyan új tényre, bizonyítékra, ami már az elsőfokú döntés meghozatala előtt a rendelkezésére állt, azonban arról a NAV felhívása ellenére sem nyilatkozott.

277.  A gyors, hatékony és egyszerű eljárás követelményének megvalósítása érdekében a kérelmező részére a személye (természetes személy, gazdálkodó szervezet) alapján kialakított tartalmú adatlapot kell kiküldeni és csak indokolt esetben.

278.  Az adatlapok mintáját a KI FVF a nav.gov.hu honlapon és az ÁNYK nyomtatványtárban folyamatosan közzéteszi, frissíti. Az igazgatóságok által folytatott fizetési kedvezményi eljárásban kizárólag ezen közzétett adatlapok használhatóak, annak tartalmát az igazgatóságok nem módosíthatják. 


XII. Fejezet
A fizetési kedvezmények visszarendezése

12. A fizetési kedvezmények visszarendezéséhez kapcsolódó elhatárolási elvek
	
279.  Az engedélyezett fizetési kedvezmények teljesítésének (fizetési könnyítés és feltételének teljesítése vagy a feltételes mérséklés feltételének teljesítése) figyelését és visszarendezését az igazgatóságokon kiemelt feladatként kell meghatározni. A feladat elvégzéséért felelős szakterületet az igazgatóságok ügyrendjében kell meghatározni, azzal, hogy a manuálisan a REBIZ-ben vagy a TERI-ben könyvelt fizetési kedvezmények visszarendezésére a könyvelést végző szakterületet/szervezeti egységet kell megjelölni. A felelős szakterületnek a visszarendezés végrehajtása előtt egyeztetnie kell a fizetési kedvezményt engedélyező ügygazda szakterülettel. A visszarendezést mindig az adózó ügyeiben a visszarendezés időpontjában illetékes igazgatóságnak kell végrehajtani. 

280.  Az Art. 156. §-ában, illetve 199. § (1)-(2a) bekezdésében foglalt rendelkezésekkel, továbbá az adó és vám megfizetésére mögöttes kötelezéssel érintett adózói körrel kapcsolatos fizetési kedvezmények visszarendezésére az eljárási rend speciális rendelkezéseit kell alkalmazni. E kivételeken felül, az adószámlán nyilvántartott egyéb kötelezettségekre indult szakterületi eljárásokban engedélyezett fizetési könnyítések visszarendezése során az eljárási rendben foglalt általános eljárási elveket kell alapul venni.

13. A fizetési kedvezmények visszarendezésének általános ügyviteli szabályai

281.  A véglegesen engedélyezett fizetési kedvezmények visszarendezése könyvelés-technikai ügyviteli folyamat, melynek végrehajtása – a fizetési könnyítés esedékesség előtti teljesítéséhez kötődő pótlék törléséről rendelkező határozat meghozatala kivételével – külön jogi aktust nem igényel. 

282.  A véglegesen engedélyezett fizetési kedvezmények visszarendezésére irányuló eljárást a fizetési kedvezményi eljárásokat támogató informatikai programban kell végrehajtani. A visszarendezés ettől eltérő felületen vagy programban történő végrehajtására (pl.: REBIZ 64-es vagy 64I vagy 64V bizonylat útján, VNYR-ben manuálisan, vagy a TERI rendszerben) akkor kerülhet sor, ha: 
a) az elbíráló szakterület az érintett határozatát nem a feladat támogatására alapértelmezetten létrehozott, és a tételek könyvelését támogató informatikai programban készítette el és véglegesítette,
b) mögöttes kötelezéssel érintett tartozásra biztosítottak fizetési kedvezményt, melyet a MEK rendszerben nyitott kartonon nem az alapértelmezett modulból indított informatikai úton könyveltek fel (rögzítettek), 
c) az adózó speciális, fizetési kedvezményi ügyintézői feladatellátást nem igénylő, adózói bevallás alapján automatikusan biztosított fizetési kedvezményben részesült,
d) a véglegessé vált fizetési kedvezményi határozat adattartalmát az ügyintéző manuálisan, az adószámlára könyvelést támogató belső bizonylat alkalmazásával rögzítette, 
e) a tétel 2016. január 1-jével megvalósult adószámla integrációs folyamat keretében informatikai úton fordult át.

283.  A NAV-nak – az Art. 206. § (4) bekezdésében említett esetek kivételével – az eljárási rendben foglaltak figyelembevételével, vissza kell rendeznie az adózó számára biztosított fizetési kedvezményt, amennyiben minden kétséget kizáróan igazolt, hogy az adózó:
a) a kedvezményt tartalmazó határozatban biztosított fizetési könnyítést (részletfizetést és/vagy fizetési halasztást) a határozatban foglalt határidő előtt a NAV-nak teljes mértékben megfizette (ideértve a pótlékköteles fizetési könnyítés esetén az időszakra eső pótlék kiegyenlítését, illetve, ha a kedvezmény engedélyezése feltételhez kötött volt, akkor a feltétel teljesítését is),
b) a határozatban – vagy bevallás alapján – biztosított fizetési könnyítés, illetve a fizetési könnyítés vagy mérséklés engedélyezéséhez meghatározott feltétel tekintetében befizetési (teljesítési) kötelezettségének az összegszerűség és/vagy a megadott határidő vonatkozásában nem, vagy csak részben tett eleget,
c) a fizetési könnyítés időszakában felszámolás alá kerül.

284.  Az összegszerűség tekintetében nem vizsgálandó körülmény, hogy az adózó az adott határnapig az esedékes részletet vagy a fizetési halasztás összegét egy összegben vagy rész-összegekben fizette-e meg. Az előírt határnapra vetített értékelendő körülmény a teljes összeg megfizetése, vagy a megfizetés részbeni vagy teljes hiánya. A teljesítés figyelésére és a visszarendezés elvégzésére a kijelölt szervezeti egységnek hetente le kell futtatni az ügyeire irányulóan a teljesítésfigyelést támogató informatikai programot (a program ügyintézőkre vonatkoztatva/szűkítve is futtatható), a 8 napnál régebbi esedékességű, ki nem egyenlített, fizetési könnyítési bizonylat és tételtípusokkal könyvelt tételek szűrésére. Ha a kedvezmény könyvelésére a vámszakmai adónemek tekintetében nem automatikusan, rendszer-rendszer kapcsolat útján került sor, a fizetési könnyítések teljesítését, a vizsgálat napjához képest 8 napja már lejárt esedékességű, fizetési könnyítési tételeket – a CEF, illetve tételes kötelezettségeknél a TERI adatok alapján – az eredeti fizetési kedvezményt engedélyező szakterületnek kell vizsgálnia.

285.  Felszámolás alá került adózó esetében is indokolt lehet a 283. pont a)-b) alpontjai szerinti visszarendezések elvégzése, ha az ott meghatározott körülmények már a felszámolás kezdő időpontját megelőzően fennálltak, de azokat a NAV nem észlelte időben, és így a visszarendezést sem hajtotta végre a felszámolás megindítása előtt. 

286.  Ha a fizetési kedvezményt biztosító véglegessé vált határozatot felügyeleti intézkedés keretében megsemmisítik (akár egyidejűleg új eljárás lefolytatását is elrendelve) vagy megváltoztatják, a felügyeleti intézkedéssel módosított vagy megsemmisített fizetési kedvezményt nem visszarendezni kell, hanem a fizetési kedvezmény könyvelését technikai úton kell ellentételezni.

287.  Az adózónak az engedélyezett fizetési könnyítés időszakában benyújtott nyilatkozata, amelyben arra hivatkozik, hogy a határozatban megállapított kötelezettségeinek (fizetési halasztás vagy részletfizetés, vagy a feltétel teljesítése) nem tud eleget tenni, önmagában nem alapozza meg a fizetési könnyítés azonnali visszarendezését. Amennyiben az igazgatóságok az adózó által benyújtott beadvány alapján új fizetési kedvezményi eljárást nem indítanak, a visszarendezés csak akkor végezhető el, ha az adózó a határozatban előírt határnapon az előírt összegű befizetést ténylegesen nem tudta teljesíteni. Ha a beadvány alapján az igazgatóságok új fizetési kedvezményi eljárást indítanak, akkor a (részben) helyt adó határozat készítésének megindításáig a már folyamatban lévő fizetési könnyítést fenn kell tartani (vélelmezve, hogy az időszak alatt az adózó az abban foglalt kötelezettségeit teljesítheti). A visszarendezést csak az új kedvezmény engedélyezéséhez kötötten, illetve az időközben esetlegesen előálló nem teljesítés okán lehet végrehajtani. 

14. A fizetési kedvezmények visszarendezésének általános könyvelési szabályai

288.  A fizetési könnyítések és a feltételes mérséklések könyvelése az átütemezendő összeg jóváírásával és a részletek, a halasztott összeg – adott feltétel teljesítéséhez kötötten – a hozzájuk rendelt dátumokra, mint esedékességi napokra való előírásával valósul meg. 

289.  A fizetési kedvezmények visszarendezésének célja az átütemezett tételek könyvelésének olyan mértékű rendezése, hogy a kötelezettség rendezésére (önrevízió, behajthatatlanná minősítés, elévültetés, stb.) vagy a követelés érvényesítésére – pl. végrehajtási eljárás – irányuló eljárásokban azok a jogszabályi rendelkezésekben előírtaknak megfelelően kezelhetők legyenek. 

290.  Élő fizetési kedvezménnyel érintett kötelezettség nem minősíthető behajthatatlannak, nem vonható végrehajtási eljárás alá, illetve nem engedélyezhető rá újabb fizetési kedvezmény. Amennyiben újabb kérelem alapján a folyamatban lévőnél kedvezőbb fizetési kedvezményt engedélyeznek az igazgatóságok, a még „élő fizetési kedvezményt vissza kell rendezni. 

291.  A fizetési könnyítés visszarendezését az érintett tételek forrásrendszerében kell könyvelni. A fizetési kedvezmény visszarendezése során a nem teljesített fizetési könnyítést tételenként ellentételezni kell a határozat szerinti esedékességi dátumuk napjára feladott, összegszerűségében az előíró tétellel megegyező, előjelében azonban azzal ellentétes (negatív előjelű) tétellel.  Ezt követően – de ezzel egy ügyviteli folyamatban – adónemenként egy összegben elő is kell írni (pozitív előjellel) az eljárási rend további (292-317.) pontjaiban részletezettek szerinti megfelelő dátumra. Ha adott tételes adónemen fennálló tartozásos tételnél a fizetési könnyítés könyvelése csak a tétel tételtípusának átírásával valósul meg, a visszarendezésnél is csak a tételtípus átírását kell végrehajtani. A kapcsolódó informatikai rendszereknél is ezen elvek szerint kell felkészíteni a támogató folyamatokat. 

15. Visszarendezés az esedékesség előtt teljesített fizetési könnyítés esetén

292.  Ha az adózó a végleges fizetési kedvezményt engedélyező határozatban engedélyezett határidő előtt, teljes összegben megfizeti az átütemezett fizetési kötelezettségeit (és teljesíti a hozzá kapcsolódó feltételeket is), akkor a határozatban rendelkezett, a teljesítés napját követő időszakra ütemezett kötelezettségeket a befizetés napjára kell visszarendezni.
 
293.  Ha a NAV az adózónak pótlékkötelesen – ideértve a UVK 112. cikk (2) bekezdése szerinti hitelkamattal történő terhelést is – engedélyezte a fizetési könnyítést, melyet az adózó az engedélyezettnél korábban teljes mértékben teljesített (a tőkét és az időszakra eső futamidős pótlékot egyaránt megfizette, illetve a hozzá kapcsolódó egyéb feltételt is teljesítette), a határozatban felszámított pótlékból a befizetés napját követő  időszakra eső pótlékot (több hátralévő részlet esetén pótlékokat) törölni kell. Tekintettel arra, hogy a pótlék előírása a fizetési könnyítést engedélyező határozat alapján történt, az esedékesség előtti teljesítés miatti pótlék átszámításról szintén határozatban kell rendelkezni. 

294.  Amennyiben az adózó a teljesítés napját követő időszakra előírt futamidős pótlék törlésére – az esedékesség előtti teljesítéshez kapcsolódóan – kérelmet terjesztett elő, akkor a 293. pontban foglalt feladatot az adózó kérelmére hozott helyt adó határozat kiadásával kell végrehajtani. A 293. pontban foglalt feladat végrehajtására, illetve a határozat meghozatalára az adózó ügyében illetékes igazgatóság ügyrendjében az igazgató jelöli ki az eljáró szakterületet. A meghozott határozatban rendelkezni kell a ténylegesen fizetendő pótlék összegéről, és pontosan meg kell jelölni azt az időpontot (a befizetés napjaként elismert dátumot), amelyhez kötötten a NAV az adózó kérelmére vagy hivatalból a futamidőre eredetileg felszámított, a befizetés napját követő időtartamot terhelő pótlék részt törli.

295.  A véglegesen engedélyezett fizetési könnyítést akkor is vissza kell rendezni, ha a NAV az adózónak pótlékmentesen engedélyezte a fizetési könnyítést, amelyet az adózó az engedélyezettnél korábban, teljes mértékben teljesített (a tőkét és az egyéb feltételt is teljesítette). A pótlékmentességből eredően, ilyen esetben nem marad az adózó terhén befizetésen felüli futamidős pótlék, melyet az adózó érdekében rendezni kellene, ezért itt a visszarendezés mellett határozatot hozni nem kell.

296.  A 292-295. pontban körülírt visszarendezéshez kapcsolódó ügyviteli-könyvelési feladatok keretében kell elvégezni:
a) a befizetés utáni időpontra tőke adónemeken fizetéskönnyítés jogcímen előírt kötelezettség(ek) jóváírását és a befizetés napjára történő előírását,
b) pótlékköteles fizetési könnyítés esetén a befizetés utáni időpontra eső pótlék jóváírását és az összegnek a befizetés napjára történő előírását, illetve mindezekkel egyidejűleg a pótlék törlését is.

297.  Ha az adózó feltételes mérsékléssel érintett fizetési könnyítést teljesít esedékesség előtt, úgy, hogy a befizetés a feltétel teljesítésének határnapját is megelőzi, akkor első lépésben a feltételes mérséklést kell jóváírni (a halasztott dátumon előírt összeget ellentételezni, és a mérséklést felkönyvelni), majd ezt követően kell intézkedni a részletek és/vagy a halasztott összegek visszarendezésére.

298.  Ha az UVK. 89. cikke alapján a fizetési könnyítéshez vámbiztosíték került megkövetelésre, az UVK. 98. cikke alapján a visszarendezéssel egyidejűleg intézkedni kell a lekötött biztosíték felszabadítása érdekében.


16. Visszarendezés a nem vagy részben teljesített fizetési könnyítés esetén

299.  Ha az adózó nem vagy részben teljesíti a részére biztosított fizetési könnyítést, a visszarendezés útján kell biztosítani azt, hogy a kedvezmény keretében átütemezett kötelezettségekre irányuló követelésérvényesítési eljárások a továbbiakban lefolytathatóak legyenek. A visszarendezéshez kötődő általános jogalkotói elvárás, hogy ha az adózó a kedvezmény feltételeit vagy az esedékes részletek befizetését nem teljesíti, a kedvezmény érvényét veszti, és a nem teljesített kötelezettségek esedékessé válnak. Elhunyt adózó esetében is a nem vagy részbeni teljesítés szabályai alapján kell eljárni, és az eljárási rendben ilyen esetekhez meghatározott visszarendezési elvek szerint kell a könyveléseket végrehajtani.

300.  Nem vagy részbeni teljesítés okán akkor kell visszarendezni a NAV határozatában biztosított fizetési kedvezményt, ha az adózó a határozatban:
a) előírt határidőig (az esedékesség napjáig) az engedélyezett részletfizetéssel, fizetési halasztással érintett összeget és pótlékköteles engedélyezés esetén a felszámított futamidős pótlékot nem fizeti meg, vagy a meghatározott feltételt nem teljesíti,
b) megjelölt összegnél alacsonyabb összegben teljesíti az adott határnapon esedékes kötelezettséget (részletet, halasztott összeget, futamidős pótlékot vagy a meghatározott feltételt),
c) foglalt kötelezettségeinek sem összegszerűségében, sem az előírt határidők vonatkozásában nem tesz eleget, azaz az a)-b) alpontokban meghatározott körülmények együttesen állnak fenn.

301.  A fizetési könnyítés teljesítésének megítélésénél a határidők betartását, illetve az adott határnaphoz kötött kötelezettség(ek) összegszerű teljesítését együttesen kell vizsgálni.

302.  Az ezen körbe tartozó visszarendezések alapjául szolgáló részbeni vagy nem teljesítéseknél – különösen a határidő figyelésénél – tekintetbe kell venni azt is, hogy a késedelem az adózónak fel nem róható körülmények miatt is előállhat (pl.: postai vagy banki utalások esetleges elhúzódása, a NAV ügyintézésében előálló késedelem, határozat kézbesítésének késedelme). Mindezekre tekintettel a 8 napnál régebbi esedékességű, ki nem egyenlített tételeket tartalmazó, 284. pont szerint listázott fizetési kedvezmények esetében az ügyintézőnek mérlegelnie kell, hogy az ismert fel nem róható körülmények alapján indokolt-e a határozatban előírt esedékességhez képest későbbi időpont kivárása a teljesítésre. A teljesítési határnap vonatkozásában legfeljebb 8 napos mulasztás fogadható el az adózó által hivatkozott külső okokra tekintettel. A 8. napot követően – a 284. pontban leírt teljesítésfigyelési feladatok figyelembevételével – a visszarendezést 3 munkanapon belül végre kell hajtani. Amennyiben a visszarendezés bármilyen oknál fogva nem végezhető el, arról feljegyzést kell felvenni.

303.  Ha a visszarendezendő tétel eredeti esedékességének napja (jellemzően pl.: 12 hónapnál hosszabb futamidejű fizetési halasztások esetén) lezárt időszakra esik, akkor a késedelmi pótlék átszámítása indokolt a nettó késedelmi pótlékszámítással kapcsolatos eljárási szabályokról szóló eljárási rendben foglaltak alapján. 

304.  A részbeni, illetve nem teljesítéseknél általános visszarendezési szabályként a nem teljesített kötelezettség tételeknek a megfizetésre átütemezett dátumán történő jóváírása után, a visszarendezés eredményeként előírandó kötelezettség összeget a 305-306. pontokban foglaltak szerint kell könyvelni.

305. Nem teljesítés esetén a visszarendezés eredményeként előírandó összeget a pótlékköteles fizetési könnyítésnél a határozat keltének napjára és a pótlékmentes fizetési könnyítésnél (ideértve a feltételes mérséklés okán halasztottan felkönyvelt összeget is) a pótlékmentesség kezdő dátumára, azaz szintén a határozat keltének napjára kell előírni.

306.  Részbeni teljesítés esetén a visszarendezés eredményeként előírandó összeget:
a) részletfizetés esetén az utolsó teljes összegben (átütemezett kötelezettség + futamidős pótlék) teljesített részlet esedékességi dátumára,
b) fizetési halasztás esetén (úgy pótlékmentes, mint pótlékköteles engedélyezésnél) a határozat keltének napjára
kell előírni. 

307.  Ha a NAV a fizetési könnyítést pótlékkötelesen engedélyezte, a visszarendezéssel egyidejűleg a nem teljesített kötelezettségekhez kötötten felszámított futamidős pótlékot is törölni kell, tekintettel arra, hogy a kedvezmény elvesztését követően a tőke jellegű tartozás eredeti esedékességi napjához kötötten ismét tartozássá válik, mely tartozás vonatkozásában késedelmi pótlék felszámításának van helye.

308. A fizetési könnyítés esetében a pótlékok visszarendezésével kell biztosítani, hogy központilag lehessen felszámítani a késedelmi pótlékot a 309. pontban foglaltak szerint.

309.  Részbeni teljesítés esetén az utolsó teljesített részlet esedékességi dátumától, nem teljesítés esetén a pótlékköteles fizetési könnyítésnél a határozat keltének napjára és a pótlékmentes fizetési könnyítésnél (ideértve a feltételes mérséklés okán halasztottan felkönyvelt összeget is) a pótlékmentesség kezdő dátumától, azaz a határozat keltének napjától kell biztosítani a késedelmi pótlék központilag történő felszámítását. 

310.  A pótlékmentesség biztosításának dátuma a határozat kelte, vagyis eltér az átütemezéssel érintett kötelezettség eredeti esedékességének napjától, így a kedvezmény érvényesítése (azaz teljes mértékű teljesítése) esetén is terheli az adózót a késedelmi pótlék az eredeti esedékességtől a pótlékmentesség kezdetéig (azaz a határozat keltéig), ezért a visszarendezéskor nem kell erre az időszakra vonatkozóan rendelkezni.

311.  Teljes körű visszarendezéssel kezelendő, nem teljesített fizetési könnyítésnek kell minősíteni az olyan esetet is, amikor a NAV a határozat véglegessé válásától vagy átvételétől számított, meghatározott határnapra írt elő – a fizetési könnyítés keretében átütemezett kötelezettségektől független – feltétel teljesítést, melyet az adózó az adott határnapig nem, vagy nem teljes mértékben teljesített (értve ez alatt összegszerű teljesítés esetében az előírt összegnél alacsonyabb összegű befizetést is).

312.  Fizetési halasztáshoz kötődően nem értelmezhető a részbeni teljesítés, így a kedvezményt akkor is nem teljesítettnek kell minősíteni, ha az adózó csak részben fizeti meg kötelezettségét az előírt határnapig. A fizetési halasztással érintett kötelezettséget ilyen esetekben is a kedvezmény kezdő napjára (lásd: 305. pont) kell visszarendezni. 

313.  Nem teljesítésnek minősül a halasztott összegnek a határidő után, de még a visszarendezés előtt történt teljesítése is. 

314.  Részbeni teljesítésnek kell minősíteni azt az esetet, amikor az adózó a határozatban az adott határnapra előírt kötelezettségek közül csak a tőke kötelezettséget fizette meg, a hozzá kapcsolódó futamidős pótlékot nem, azonban a befizetéssel egyidejűleg kérelmet terjesztett elő a NAV-nál az aktuálisan megfizetendő futamidős pótlék elengedésére (vagy csökkentett összegű pótlék megfizetése esetén a fennmaradó pótlék rész elengedésére). 

315.  Ha az adózó a részletfizetési kötelezettségét részben teljesítette, akkor a kedvezményt az utolsó, összegszerűségét illetően teljes mértékben és határidőben teljesített részlet befizetésének napjára kell visszarendezni, azaz erre a napra kell egy összegben előírni a határozatban előírt, de még nem teljesített összegeket.

316.  Ha az adózó már az első részletet sem teljesítette (ideértve a részbeni teljesítését is), akkor a részletfizetést nem teljesítettnek kell minősíteni. 

317.  Amennyiben az UVK. 89 cikke alapján a fizetési könnyítéshez vámbiztosítékot kellett megkövetelni, az UVK. 113. cikke és a Vámtv. 166. §-a alapján a visszarendezéssel egyidejűleg intézkedni kell a lekötött biztosíték érvényesítése érdekében.

17. Felszámolási eljárás alá került adózó fizetési kedvezményének visszarendezése

318.  A Cstv. 35. § (1) bekezdésében foglaltak alapján a felszámolás kezdő időpontjában a gazdálkodó szervezet valamennyi tartozása lejárttá (esedékessé) válik. Tekintettel arra, hogy a fizetési kedvezmény keretében átütemezett összeg mind tartozásnak minősül, a törvényi rendelkezés alapján, a kedvezményben szereplő, a felszámolás kezdő időpontját követő dátumra könyvelt esedékességű összegeket is lejárttá kell tenni. Ezt a felszámolási eljárás alá került adózó fizetési kedvezményének visszarendezésével kell megtenni úgy, hogy a felszámolás kezdő időpontját követő időszakra átütemezett összeget a felszámolási eljárás kezdő időpontját megelőző napra, mint esedékességi dátumra kell előírni (az átütemezett esedékességi dátumukon történt jóváírást követően).

319.  A felszámolás okán történő visszarendezési eljárásban a fizetési kedvezményt engedélyező (illetve adott esetben a hátralékkezelési és végrehajtási) szakterületen kívül, a felszámolási és végelszámolási feladatokat ellátó szakterület is érintett, ezért az ilyen ok miatt szükséges visszarendezés végrehajtása előtt az érintett szakterületeknek minden esetben egyeztetniük kell.

320.  Amennyiben az UVK. 89. cikke alapján a fizetési könnyítéshez vámbiztosítékot kellett megkövetelni, a visszarendezéssel egyidejűleg a 317. pontban foglaltak szerint kell eljárni. A felszámolási eljárás megindítása a fizetési könnyítési eljáráshoz nyújtott biztosíték érvényesítésére nincs kihatással.

18. A speciális fizetési kedvezmények visszarendezési szabályai

321.  Az eljárási rendben foglalt ügyviteli és könyvelési szabályokat az e címben foglalt eltérésekkel kell alkalmazni az Art. 156. §-án, illetve 199. § (1) és (2a) bekezdésén alapuló, továbbá a mögöttes-egyetemleges kötelezéssel előírt fizetési kedvezmények vonatkozásában. 

322.  Az Art. 156. §-án, illetve 199. § (1) és a 199. § (2a) bekezdésein alapuló fizetési könnyítések esetében – a 305. pontban foglaltaktól eltérően – legkésőbb a teljesítésre előírt határnapot követő 10. nap elteltével kell haladéktalanul végrehajtani a visszarendezést. Az ilyen átütemezéssel érintett kötelezettségek nem, vagy részbeni teljesítése esetén a visszarendezést minden esetben az eredeti esedékesség napjára kell végrehajtani azzal, hogy a teljesített részleteket figyelembe kell venni.

323.  Az Art. 199. § (2) bekezdésében foglaltak szerint, az adózó személyi jövedelemadó bevallásában megjelölt vállalása alapján, az adószámlára automatikusan felkönyvelt kötelezettségek nem vagy részbeni teljesítése esetén a visszarendezést a kötelezettségek eredeti esedékességének napjára kell végrehajtani. A 284. pontban leírtakkal ellentétben e körre a teljesítésfigyelést havonta egyszer kell lefuttatni, a tárgyévre e vonatkozásban kiadott informatikai megrendelésben foglaltak szerint. A visszarendezést ügyintézői beavatkozás nélkül, az erre a feladatra fejlesztett informatikai program útján, központilag, országosan kell végezni.

324.  Ha a visszarendezendő fizetési kedvezmény MEK rendszerben hozott mögöttes kötelező határozat alapján, mögöttes letéti kartonra előírt kötelezettséget érintett, akkor a visszarendezést a mögöttes letéti kartonon kell végrehajtani. Amennyiben a visszarendezéssel érintett kötelezettséget a mögöttes kötelezettnél korábban végrehajtás alá is vonták, akkor a – a VNYR bevezetését megelőző időszakban – a végrehajtói letéti kartonon intézkedni kell a 890-893-as adónemeken előírt tételek rendezésére is. Az ilyen kedvezmény keretében átütemezett kötelezettségek visszarendezését minden esetben a mögöttes adóügyében illetékességgel és hatáskörrel rendelkező igazgatóság ügygazda végrehajtási szakterületének kell végeznie. Az ilyen visszarendezés szükségességéről ezen szakterületi szervezeti egységet kell értesíteni.

325.  A visszarendezés egyéb technikai jellegű ügyviteli folyamatainak leírását a visszarendezést támogató informatikai programok felhasználói leírásai tartalmazzák.

XIII. Fejezet
Záró rendelkezések

326.  Az eljárási rend a kiadmányozás napját követő 3. munkanaptól érvényes, rendelkezéseit a folyamatban lévő ügyekben is alkalmazni kell. 

327.  Az eljárási rend érvényessége kezdetének napjától érvénytelen a méltányossági jogkör gyakorlásáról és a fizetési kedvezmények visszarendezéséről szóló 1016/2021/VEZ eljárási rend, a természetes személyek részére engedélyezhető, az Art. 199. § (1) bekezdésében foglalt automatikus részletfizetésre vonatkozó szabályok tárgyú 5059/2024/ELN körlevél, a nem természetes személyek részére engedélyezhető automatikus részletfizetésre vonatkozó szabályokról szóló 5053/2023/ELN körlevél, valamint a megbízható adózó részére engedélyezhető automatikus fizetési könnyítés szabályai tárgyú 5003/2019/BVRSZH körlevél.

328.  Az eljárási rend érvényességének kezdetétől számított 60 napon belül az igazgatóságok az eljárási rendben foglaltak és a helyi sajátosságok figyelembevételével eljárási rendben állapítják meg a 88. és 140. pontja (ideértve a 155. pont és a 162. pontokat is) szerinti bizottságok (kockázatkezelő bizottságok) létrehozásának és működésének szabályait, valamint a fizetési kedvezmények kockázati besorolásának feltételeit (annak szabályait, hogy az illetékességi területükön mi minősül a kockázatkezelő bizottság szempontjából szokásos mértéket meghaladó kockázattal járó döntésnek), továbbá a visszarendezéshez, illetve az egyeztetéshez kapcsolódó igazgatóságon belüli kapcsolattartás részletes szabályait és ügyviteli folyamatait.


Budapest, 2026. január 22.
                                                                                                    
                                                                                                
                                                                                                       Vágujhelyi Ferenc
                                                                                            
 





